Urat Tua Marganda: NARASI PASSION III\nDung i dipasahat ma Ibana tu nasida, asa di parsilangkon; jadi dijalo nasida ma Jesus. Laos Ibana do mamorsan hau pinarsilang i, laho tu inganan na margoar partangkurahan; Golgata do goarna anggo di hata Heber. Alai laho tu balian mamolus do sian i sahalak na ro sian ladangna, si Simon na sian luat Kirene, ama ni si Aleksander dohot si Rupus; i ma digogoi nasida, asa diporsan hau na pinarsilang siporsanon ni Jesus hian. Mangihuthon Ibana torop halak nang angka boruboru na mananangisi jala mangandungi Ibana. Jadi didompakkon Jesus ma nasida, ninna ma: Hamu, angka boru Jerusalem, unang ma Ahu tatangisi hamu, dirimuna dohot anakkonmuna ma! Ai na ro ma angka ari sogot, dohononna ma disi: Martua ma angka na hol, angka ina na so dung tubuan jala na so dung panarusan! Disi ma pungkaon ni halak mandok tu angka dolok: Tinggang i ma hami! Dohot tu angka tor: Hungkupi hami! Ai molo songon on pambahennasida tu hau na rata, aha ma tagamon masa tu hau naung masak?.\nAlai ditogihon dope dua halak nari, parjahat, sipamateon rap dohot Ibana. Asa dung sahat nasida tu dolokdolok na margoar partangkurahan. Disi ma diparsilangkon nasida Ibana rap dohot dua halak na asing di lambungna, angkup be; di tongatonga ma ia Jesus. Boho ma tingki i pukul 09.00 manogotna i. Alai disurat si Latus ma sada boaboa, dipalohot ma i tu hau i. On do hatana: Jesus, halak Nasaret, raja ni Jahudi! Jadi torop ma Jahudi na manjaha boaboa i, ai jonok tu huta i do hapajalan ni Jesus, jala tarsurat do i di hata Heber, di hata Rom dohot di hata Junani. Dung i didok sintua ni angka Jahudi ma tu si Latus: Unang surat i: Raja ni Jahudi; alai na nidokna i ma nian: Ahu do raja ni Jahudi! Dung i dialusi si Latus ma: Na husurat i, naung sinurat do i! Asa dung diparsilangkon angka soldadu i Ibana, dibuat nasida ma angka abitna, diparopat ma i, di ganup soldadu sabagian be, dungkon ni sampesampena. Anggo sampesampe i ndang marpanjaruman, na ditonun sambing do i. Gabe masipandohan ma nasida: Unang ma taribahi on, martondung ma hita taringot tusi, manang di ise i. Jadi jumpang ma Surat i, na mandok: "Dibagi nasida do abithu; tondung do didabu taringot tu sampesampengku." Asa songon i do pambahen ni angka soldadu.\nDungi marsoara ma Jesus sian Hau Pinorsilang i : “Ale Amang! Marpamuati ma roham mida nasida, ai ndang diboto nasida na binahennasida i”.\nAlai na sada sian angka parjahat, na targantung i, mangaleai Ibana: Ai ndada Kristus i Ho? Palua ma dirim, nang hami antong! Alai dialusi donganna ibana, dipinsang ma, ninna ma: Ndang dihabiari ho hape Debata, atik pe rap hona uhum hita? Uhum na tigor do na tu hita, ai tajalo do upa ni pambahenanta; alai anggo Ibana, ndang adong diula na so ture. Laos ninna ma: O Jesus, ingot ahu, ia dung sahat Ho tu harajaonmi! Gabe ninna Jesus ma mandok ibana: “Situtu do hatangkon tu ho: Sadari on do ho rap dohot Ahu di Paradeiso!”.\nDung i jongjong ma di lambung ni Jesus na di hau pinarsilang i inana dohot paribanna dohot si Maria ni si Kleopas dohot si Maria Magdalena. Anggo Jesus, dung diida, disi inana i dohot sisean haholongan ni rohana di lambungna, didok ma tu inana i: “Ndi ma, inang, anakmi!” Dung i didok ma tu sisean i: “Ndi ma, inangmi!”. Jadi olat ni i ma dijangkon sisean i ibana tu jabuna.\nJadi dung diboto Jesus, naung marujung saluhutna, asa jumpang na tarsurat i, ninna ma: “Mauas Ahu!”. Jadi adong ma disi isian ni tuak na asom, jadi dibutongi nasida ma limut tubagasan tuak na asom i, dipalohot ma i tu sada tolong, laho manurdukkon tu pamanganna. Jadi dung dijalo Jesus na asom i, ninna ma: “Nunga marujung!”. Dung i dipaunduk ma uluna, pasahathon tondina.\nJala mareak pukul 12.00, songgop ma na holom tu sandok tano i sahat ro di pungkul tolu.. Dipangiar Jesus ma soarana, dianggukhon ma: “Ale Debatangku, Debatangku, boasa tung tadingkononmu Ahu (Eli, Eli, lama sabachtani)”. Ai mangkolom ma mata ni ari i. Jadi maribak ma hirehire na di bagas joro i, bola dua Dung i marsoara na gogo ma Jesus, ninna ma : “Amang! Tu bagasan tanganmu ma hupasahat tondingku! “ Jadi dung didok i, tos ma hosanna”.\nDung i humuntal ma tano i, marigat ma dohot angka batu mamak. Mungkap ma angka tanoman, dung i hehe ma daging ni torop na badia angka na modom disi, gabe ruar ma nasida sian angka tanoman i.\nAla tongon ari parhobasan ni pesta na balga, naeng ma unang di hau pinarsilang angka bangke di ari Sabbat i; ala ni i dipangido angka Jahudi ma tu si Latus, asa disuru na mangarosak haehaenasida jala dipaijur. Gabe ro ma angka soldadu i, dirosak ma haehae ni na parjolo i, songon i do donganna na rap tarsilang dohot Jesus. Alai dung sahat nasida tu Jesus, diida ma naung sanga mate Ibana, gabe ndang dirosak be haehaena. Alai ditullangkon sada sian angka soldadu i ma mundimundina tu andora ni Jesus; jadi manigor puas ma sian i mudar mardongan aek. Na marnidasa i do na mangkatindangkon i, jala sintong do na hinatindangkonna i. Ibana do umboto sintong ni na nidokna i, asa anggiat dohot hamu porsea. Ai na masa do i, asa jumpang na tarsurat i, na mandok: "Ndang jadi ponggolon holiholina!". Jala surat na asing muse mandok: "Berengonnasida do na tinullangnasida i!".


Barita na Uli Dipararat | Isi ni Bibel\nSi Paulus marbarita na uli sian luat tu luat jala manaripari laut\nDUNG gabe Kristen si Paulus, parbarita Harajaon ni Debata ma ibana—godang do hasusaan na ro tu ibana. Laho ma Apostel on tu angka luat na dao, pararathon barita na uli taringot Harajaon ni Debata.\nDi Listra do parjolo sahali si Paulus marbarita na uli, adong ma disi dipamalum ibana sahalak baoa na pangpang. Ro ma torop halak mamboan pelean huhut marsomba tu si Paulus dohot si Barnabas jala ndang taroraan nasida. Ala ni halak Jahudi na marsogo ni roha tu si Paulus gabe didangguri na torop i ma ibana, jala disarat tu ruar ni kota, laos ditadingkon ala dirimpu naung mate. Alai, mulak do ibana tu kota i, laho patoguhon haporseaon ni angka siihuthon Jesus.\nTubu ma parsoalan di halak Jahudi naung Kristen, mandok ingkon ihuthonon ni halak Kristen na so Jahudi do patik ni si Musa. Dipasahat si Paulus ma parsoalan on tu angka apostel dohot sintua di Jerusalem. Dung disulingkiti surat na Badia jala marhite pangurupion ni tondi parbadia, ditongos ma surat tu sude huria huhut dilehon sipasingot asa padaohon diri sian ganaganaan, sian mudar, sian binatang na mate so sineat dohot parmainanon. Parenta on ma na ”ringkot” diulahon, ndang na ingkon mangihuthon patik ni si Musa nasida.—Ulaon ni Apostel 15:28, 29.\nTu Berea do pardalanan ni si Paulus na paduahon marbarita, Junani ma i saonari. Dijangkon halak Jahudi na disi do si Paulus di bagasan las ni roha, disulingkiti nasida do hata ni Debata ganup ari laho patangkashon hata na diajarhon ni si Paulus. Adong ma muse hasusaan di Berea, laho ma ibana sian i tu huta Aten. Dipatuduhon si Paulus do isara marbarita mamangke bisuk tu halak Aten na gabe sitiruon saonari.\nDung sian Aten, laho ma si Paulus tu Jerusalem. Tingki laho ibana tu bagas joro, marsangkap do halak Jahudi laho mamunu ibana. Asa malua ibana sian Gubernur Festus na naeng pasahathon ibana tu halak Jahudi, dipangido ma asa diboan ibana tu Rom tu jolo ni Kesar. Didok ibana ma: ”Raja Kesar i do pangondianku!” dialusi si Festus: ”Tu raja Kesar ma ho borhat!”—Ulaon ni Apostel 25:11, 12.\nMarkapal do si Paulus diboan tu Italia laho diuhumi. Ala harom kapalna di pardalanan, so ma nasida di pulo Malta. Dung sahat di Rom disewa ibana ma jabu ingananna. Nang pe dijaga tentara ni Rom, tongtong do dipasahat ibana barita na uli tu halak na ro mangida ibana.\n—Dibuat sian Ulaon ni Apostel 11:22–28:31.\nAha do na masa tu si Paulus dung dipamalum ibana sahalak baoa na pangpang di huta Listra?\nSongon dia do parsoalan taringot patik ni si Musa dipasimpul?\nAha do na mambahen si Paulus sahat tu Rom, jala aha do diulahon ibana saleleng di Rom?


Acara Marhusip Pada Prosesi Pernikahan Suku Batak - Warga Batak\nBeranda › Blog Warga Batak › Budaya Batak › Marhusip › Pernikahan Suku Batak\nAcara Marhusip Pada Prosesi Pernikahan Suku Batak\nBy Warga Batak Blog Jumat, 27 Agustus 2021 Add Comment\nWargabatak.blogspot Com ,Acara Marhusip Pada Prosesi Pernikahan Suku Batak Adalah Mata pembicaraan yang dibahas masih sama seperti pada patua hata, namun dalam marhusip akan lebih dimatangkan lagi. Di samping itu, ketika marhusip pula akan dibicarakan tentang sinamot yang akan dibicarakan secara khusus pada marhata sinamot.\nPerbedaan dari marhusip dan marhata sinamot terletak pada keterbukaan. Dalam marhata sinamot, pembahasan perihal uang jujur atau tuhor lebih terbuka dibanding marhusip yang masih rahasia atau hanya berbisik-bisik pada adat Batak Toba.\nGambar:wargabatak.blogspot.com|Prosesi pembicaraan Adat Batak\nDi parserahan on, na binereng di tingki na marhusip, nunga di jou paranak angka raja ni partubu, songon i nang parboru. Paranak nunga mamboan sipanganon, jala godang ni paranak dohot parboru, sipata nunga hira naeng dos di tingki na marhata sinamot. Panghataion dison tarsongon on ma na binereng di pangarantoan on:\nPihak paranak (sian raja parhata) pasahathon tu pihak parboru tahi ni naposo (anak nasida dohot boru ni parboru) ima nanaeng mamungka parsaripeon na imbaru nasida.\nPahantushon hata ni domu-domu taringot tu balga ni sinamot na naeng pasahaton ni paranak tu parboru.\nDialaman ni ise ulaon unjuk ( dialap jual manang di taruhon jual )\nPiga ulos na naeng pasahaton ni parboru tu pihak paranak\nAndigan martumpol, sekaligus ma i di taringoti tu na marhata sinamot.\nSongon on ma pardalan na\nRaja Parhata Paranak :\n“Mauliate malambok pusu rohanami Tulang, dinaung tangkas dioloi hamu elek-elek pangidoannami di napatua hata. Huulakhi hami mandok mauliate ma di hamu Rajanami. “Alai Tulang, songon i do huroha pangalahona, molo tung siat muse elek-elek pangidoannami, asa tauduti ma nian tu na marhusip na gogo manang mangrangrangi di angka ulaon na mangihut, na mardomu tu sangkap parsaripeon ni anak nami dohot boru ni Raja i, marlambas roha ma Raja i mangoloi pangidoannami. Botima”.Raja Parhata Parboru :\n“Mauliate di Raja ni Pamoruonnami. Andorang so hualusi hami lehon hamu jolo tingki, asa mangalap hata dohot tahi dihami angka na mardongan tubu, boru, bere, nang di raja ni dongan sahuta nami. Ditariashon ma tu sude horong ni parboru i taringot tu ulaon parhusip on. Jala sude manolopi. “Ala nunga dos rohanta, mauliate ma!”\n“Ipe di hamu Raja ni Pamoruonnami, taringot tu pangidoanmuna i hujalo hami ma i, songon dia husip-husip manang angka dia ma naung disangkapi rohamu, hupasahat hami ma tingki tu hamu asa hamu ma namanariashon. Botima!”Raja Parhata Paranak :\n“Gabe jala horas ma Tulang. Nunga tamba las ni rohanami. Songon na hudok hami nangkin, diharoro nami tu bagasmuna on ala adong alu-alu ni anak nami naung ro tu bagasmuna on, jala sai dihatahon do tu hami haburjuonmuna. Santabi ma Rajanami, didok natua-tua :\nida-ida do tu na butong, jora-jora tu namale. Asa nunga tangkas huida hami di haburjuonmuna marboru.\n“Tulang, andorang so hutariashon hami husip-husip dohot pangidoannami, mangido tingki hami satongkin na marhaha-anggi asa masipasangapan jolo hami, songon i tu boru dohot berenami.\n“Di hita saluhutna, nian andorang laho borhat pe hita tu bagas ni hula-hulanta dijabuon, nunga sada tahinta jala sisada pangidoan hita laho mangelek dohot pasahathon angka pangidoanta. Beha, ahu ma napasahathon elek-elek pangidoanta ?”Ditolopi sude sian horong ni paranak.\n“Di hamu Tulang, dohot sude hamu na huparsangapi hami. Sian hami pamoruonmu mangido mangelek hamu, asa tung sangap hamu, Rajanami, hami ma nian na pabolak amak jala tomu-tomuon nami ma haroro ni Raja i dipogu ni alaman nami, jadi ulaon taruhon jual ma nian Rajanami laos ulaon sadari (paulak une). “Taringot tu somba ni uhum, somba ni adat manang sinamot ni boruni raja i, Rajanami, nunga dos rohanami dohot tahinami, asa sisahali mangelekhon, sahali manombahon ma hami tu hamu, Rajanami, sitombol. I ma jolo elek-elek pangidoannami.”Raja Parhata Parboru :\n“Mauliate ma di Raja ni Pamoruonnami. Nunga tangkas hubege hami pangidoan muna i, i ma di sangkapmuna ulaon taruhon jual, ulaon sadari. Tarsingot di ulaon taruhon jual ido sasintongna Paranak do na pabolak amak laho hundulan ni hula-hulana (Parboru). Tarsingot di pangidoanmuna na sahali manombahon hamu di sinamot ni borunami, asa tangkas taingot ndang na marhata sinamot do pe hita Amangboru. Songon pangidoanmuna nangkin, na marhusip-husip dope hita di tingki on. Alai na denggan ma i tutu, ingkon jolo ni rangrang do angka na naeng ulahononta haduan. Asa hupasahat hami ma jolo panghataion on tu hami na mardongan tubu, boru, berenami, nang di raja ni dongan sahutanami.Haha/anggi dongan tubu : “Di hamu pamoruonnami, taringot di ulaon taruhon jual dohot ulon sadari, mauliate ma. Alai molo taringot tu sinamot ni borunami, tung tangkas jala godang pasahat hamu, asa las rohanami hula-hulamu. Asa ndang apala horbo, hoda dohot angka mas hupangido hami, alai tangkas ma godang bahen hamu, Amangboru. Botima!”\nBoru, bere, pariban : “Molo sian hami, songon nanidok ni hula-hula/tulangnami nangkin do. Asa las roha nasida, pasahat hamu godang sinamot ni paribannami i. Botima!”\nDongan sahuta : “Mauliate ma di hasuhutonnami di jabuon na mangalehon tingki manghatai tu hami. Sian hami, molo dung dos rohamu, denggan masipaolo-oloan, na marhula-marboru asa dapot ma tarida di si songon hata ni natua-tua: Bona ni aek puli ma di dolok Sitapongan Gabe jala dapot ma di hamu angka na uli ala naung tangkas masipaolo-oloan., Gabe ma jala horas sian hami dongan sahuta, botima.\nRaja Parhata Parboru :\n“Di hamu Raja ni Pamoruonnami, nunga apala tangkas dibege hamu di angka panghataion dohot pangidoan sian hami. Taringot di pangidoanmuna, ulaon sadari, hujalo hami ma i. Alai taringot di sinamot ni borunami, di dok hamu sisahali manombahon jala sitombol, Amangboru tarsingot tu suhi ni ampang na opat dohot panandaion tangkas do padalanonmu di tongan ni mangajana. Jadi asa tung tangkas godangma pasahat hamu, songon nidok ni natua-tua :\nNunga pitu lilinami, paualu jugianami, Nunga uli nipinami, ai gok ma sinamot di hajutnami.\n“Ipe Raja ni Boru, huoloi hami ma pangidoanmuna i jala tangkas ma hatahon hamu sian i.”Raja Parhata Paranak :\n“Mauliate ma di hamu Rajanami. Suang songon i di paribannami dohot raja ni dongan sahuta ni Raja i. Malambok pusu jala lumbang panghilalaannami di naung tangkas dioloi hamu angka pangidoannami. Suang songon i di sinamot ni Boruni Raja i, na naeng parumaennami, ima sitombol. Ia godang ni sinamot na laho sipasahatonnami Rajanami, Rp 10.000.000 (sampulu juta rupiah) ma. Asa las ma rohamu jala gabehon hamu ma i Rajanami. Botima!Raja Parhata Parboru :\n“Mauliate ma di Raja ni Pamoruonnami, nunga tangkas hubege hamu sinamot ni borunami, godangna Rp 10.000.000 (sampulu juta rupiah). Jadi di hita pe na mardongan tubu, lumobi hasuhutonnami, songon i di boru, bere, dohot dongan sahutanami, ala nunga dos rohanta jala taoloi nangkin pangidoan ni pamoruonta, ba taoloi jala tagabehon ma i. “Alai, di hamu Raja ni Pamoruonnami, taringot tu jambar na gok ima suhi ni ampang na opat dohot panandaion, asa tangkas muse pasahat hamu tu hami. Taringot tu bilanganna, hupasahat hami ma tu hamu haduan marhite suhutnami.”Catatan :\nSijalo suhi ampang na opat ima nanidok : Sijalo bara (amang tua/amang uda ni boru muli), Simandokhon/simanggokhon (iboto ni boru muli naung hot ripe, molo so adong boi do sian ama manang ompung martinodohon), Pariban (haha ni boru muli manang namboruna), Tulang (iboto ni inang ni boru muli). Ia sinamot ndang tarmasuk suhi ni ampang naopat, alai upa suhut ma i langsung tu nampunasa boru muli. Taringot tu panandaion, boi ma ditorushon tu: Haha-anggi, anak manjae sian namartinohon ni hasuhuton. Ompu suhut ni namuli Ompu bao ni namuli Parorot (namboru ni boru muli) Paidua ni suhut, sian angka ompu namartinodohon, dst.\n“Na porlu muse tahe Amangboru, taringot tu si jalo tintin marangkup, tu haha parhundul nami, tulang ni nanaeng hela nami, narap paradehon ma hita di ulaon i muse.Raja Parhata Paranak :\n“Nauli ma i, Rajanami.”Raja Parhata Parboru :\n“Di hamu Raja ni Pamoruonnami. Asa dos tuatna, dos nangkok na, molo tung adong sidohonon manang pangidoan mu tu hami. Hupasahat hami ma tingki on tu hamu.”Raja Parhata Paranak :\n“Mauliate ma Rajanami. Adong do sipangidoan nami tu hamu. Na mauas jala masihol do hami diangka tangiang dohot pasu-pasu sian hamu Rajanami. Jala molo sian elek-elek pangidoan nami, asa sude ma hami pamoruonmu ulosanmu dohot ulos herbang di ulaon i muse. Songon i ma pangidoan nami.”Raja Parhata Parboru :\n“Pos ma rohamu Amangboru, sude do hamu pasu-pasuonnami, lumobi ditangiang nami. Alai songon ulos herbang sipasahaton nami tu hamu, bilanganna 11 (sampulu sada) lembar ma. Alai sude do hamu muse dapot ulos nang pe sian ulos-ulos natinonun sadari. “Hombar tusi tahe Amangboru, taringot tu ulos-ulos i dohot pinggan panganan, dos ma rohanta ate, asa marsinakkohi tangga ni balatukna (masialusi di ibana be) ma hita Raja ni Boru?”Raja Parhata Paranak :\n“Mauliate ma Rajanami. Hujalo jala hugabehon hami ma i.”Raja Parhata Parboru :\n“Naporlu muse hataanta ima taringot tu teknis ni ulaon, ari ni ulaonta i, tempat (gedung), angka undangan. Hombar tu si, dumenggan hamu na patorangkon.Raja Parhata Paranak :\n“Mauliate ma Raja nami. Tarsongon on ma konsep manang rencana nami:Partumpolon di Gareja ………………….. tanggal……….. pukul ……………\nTing-ting parjolo tanggal ………….\nting-ting paduahon tanggal ………….\ndi gareja (tempat) ……….….\nGodang ni undangan tu parboru ….. undangan, di paranak ……….undangan. Dohot angka na asing dope.\n“Mauliate ma di hamu pamoruon nami. Taringot di angka parjambaran, nasomal i ma ate? Jala sidapot solup ma hami hula-hulamu. Alai, molo boi boto on nian, antar songon dia panjuhuti diulaon i.Raja Parhata Paranak :\n“Nunga dihusiphon suhutnami. Molo panjuhiti ima lomuk manang didok nuaengon namar-manmiak-miak (pinahan lobu/B2), i do Raja nami.”Raja Parhata Parboru :\n“Ala nunga hira sude tahatai, tarang-rangi di sangkap ni ulaonta, saonari sahat ma hita tu namarhata si gabe-gabe. Hami sian hula-hula ma napasahathon jala hamu sian pamoruonnami ma namangampu, ate! Alai andorang so taujungi dijahahon ma jolo angka naung disurati dohot naung dirangrangi (notulen).Boi do sian parboru manang paranak manjahahon keputusan i. Dung sidung manjahahon notulen di uduti ma muse.\nAmangboru asa lehon hamu jo tingki di hami laho mangalehon poda tu borunami.Raja Parhata Paranak :\nNauli Tulang.Raja Parhata Parboru : Mangalehon poda tu boruna asa unang be mampar rohana jala patoranghon nunga manghatai natua-tua.\nRaja Parhata Paranak : Suang songoni do hami Tulang lehonon nami do poda tu anak nami. Mangalehon poda tu anakna asa unang be mampar rohana jala patoranghon nunga manghatai natua-tua. Sekaligus menyuruh ke dua calon mempelai untuk menyalami semua yang hadir.\nSuhut/Paidua ni Suhut sian Parboru : “Mauliate ma di hita saluhutna, lumobi di Tuhanta. Jumolo hupasahat hami mauliate di dongan tubu, haha/anggi, raja ni boru, bere, dohot raja ni dongan sahuta nami, ima di naung rade rohamu mandongani hami ..dst. Suang songon i di pamoruonnami marga.., dohot uduranmuna .dst.\n“Hita pe na ro tu bagas ni hula-hulanta di son, dos ma rohanta. Molo namangampu hata nauli nadenggan sian hita, langsung ma tu haha/anggi doli hasuhutonnami. Botima!” Suhut/Paidua ni Suhut sian Paranak: “Mauliate ma di Tuhanta, mauliate ma di hamu sude hula-hulanami, pariban dst.Raja Parhata Parboru :\n“Nunga denggan mardalan ulaonta sadari on, jala nunga godang tahatai, tarangrangi na hombar tusi, jadi asa mardalan ma ingot-ingot (hepeng). (Nunga diparade hian hepeng laho ingot-ingot i. Dipasahat pihak paranak ma i tu Parsinabung ni Parboru, jala Parboru pe diparade do hepeng ingot-ingot si pasahathon na tu Parsinabung ni Paranak, jala somal taida adong indung ni ingot-ingot i ima na gabe di Parsinabung ni Parboru dohot Parsinabung ni Paranak).Hata umpasa sian Parsinabung ni Parboru :\nNunga jumpang tali-aksa ihot ni ogung oloan Nunga sidung sude hata, ala tangkas do hita masipaolo-oloan Bulung ni losa ma tu bulung ni indot Bulung motung mardua rupa, Sude na tahatai i ingkon taingot asa unang adong hita na lupa ….;\nIngot-ingot; ingot-ingot; ingot-ingot. Diolophon natorop.Note : Dibagi ma ingot-ingot i jala ingkon sude do na ro di ulaon i dapotan ingot-ingot, kecuali hasuhuton bolon Paranak dohot Parboru.\n“Boha Amangboru, ala nunga renta jala singkop be ulaonta, asa taujungi (tatutup) di bagasan ende dohot tangiang. Boha Amangboru, ise ma namanutup?Raja Parhata Paranak :\n“Mauliate ma Rajanami. Sian hamu ma mamboan tangiang.”Raja Parhata Parboru :\n“Dos ma rohanta. Ala dison do natuatua i St …………… ba pinasahat ma tu nasida.” Marende jala ditutup ma dohot tangiang. Sambil mangaso (istirahat) satongkin, manghata-hatai, dihobasi boru ni hasuhuton parboru ma di dapur siboanon ni paranak, ima dengke, songon ulak ni sipanganon nabinoan ni paranak, laos tu panci manang sambongna i ma i dibahen, jala tangkas dipasahat tu pihak paranak. Masijalangan ma jala marhehe nauli ma angka tutur. Ima sahatna. Gabe ma jala horas!Catatan :\nIse na gabe Parsinabung (Raja Parhata) di ulaon Patua Hata; Marhusip laos ibana do na gabe Parsinabung (Raja Parhata) di ulaon unjuk (pesta adat) Di acara marhusip (mangarang-rangi), molo pangoli naeng mangalap paribanna (boru tulang) laho gabe ripe (isteri), porlu ingoton : Tingki na mangelekhon somba ni adat berupa sinamot Parhata ni Paranak, unang be mangihut hata “sitombol” manang “rambu pinudun”, songon i hata “ulaon sadari”. Alana, paribanna do dialap pangoli jala na patio mata ni mualna do i muse. Alai sudena i tu dos ni roha ma. Tulang ni pangoli unang be didok sijalo tintin marangkup, alai gabe sijalo surung-surung ma i. Ulaon sadari (paulak une) dipatupa di ari namangihut sesuai tu dos ni roha ni Parboru dohot Paranak. Dungi marudut ma tu ulaon Marhata Sinamot, molo nuaeng di dok ma Martumpol\n0 Response to "Acara Marhusip Pada Prosesi Pernikahan Suku Batak"


Pdt. Remanto Tumanggor,STh.M.Div 081361199159: RENUNGAN BIK 26-31 AGUSTUS 2012\nRENUNGAN BIK 26-31 AGUSTUS 2012\nEv: Psalmen 34:15-22 Ep:Epesus 6:10-20\nXII Dung Trinitatis\n1. Marende No: BE. No. 14:2+3 PUJI HAMU JAHOWA TUTU\nØ Ingot tongtong, ale tondingkon, Sude na denggan na dipasonggop Debata tu ho.\nØ Nda tung adong, pargogo tongon, Na martudosan, tu Tuhan Debata di surgo i.\nDIPALUA DEBATA DO HITA SIAN HAGOGOTAN MOLO TAJOU GOARNA\n1.Dihatindanghon par Psalmen do ia Debata tongtong marpanatap,lapatanna jonok do Debata, diboto Ibana do saluhutna angka na masa, sai hot do pangaramotion ni Debata di angka na porsea i. Jala molo ditatap Debata angka partigor, I ma patuduhon keberpihakan ni Debata, jala sebalikna mardalan do uhum ni Debata tu angka parjahat ala ni hajahatonna. Ditangihon Ibana do anggukangguk ni angka partigor, lapatanna dipalua Debata do nasida sian hagogotan (Psalmen 50:15). Didok di Jakobus”margogo situtu do tangiang ni angka partigor molo dihaburjuhon (Jak 5:16b), ala memang donok do Debata di angka na porsea, ndang hea Debata mandao sian jolma, ai nungga tangkas dipajonok Debata dirina marhite Tuhan Jesus ala ni ma ringkot hita pajonokhon diri tu Ibana marhite ngoluna na denggan jala tigor (Jak 4:8). Sai manatap do mata ni Jahowa tu angka partigor, pandohan ni mangondolhon taringot tu pangaramotion ni Debata. Dihatindanghon par Psalmen do diturpuk on jumpang do ngolu hasonangan di halak na mangulahon na denggan, atik pe jumpang angka hamaolon, sitaonon di angka na mangulahon na denggan I, alai marhite I ma gabe diuji, jala naeng ma marsihohot manghaposi Tuhan I, jala holan tu Ibana do hita mangalualu, ala ditangihon Debata do angukangguk ni partigor, donok do jahowa di angka na bojok roha, Ibana do paluahon, jala Ibana do mangaramoti. Haporseaon dohot pangkirimon si songon I ma naeng tangkas ta hangoluhon.\n2. Ndang hea dihalomohon Debata hajahaton dohot hageduhon, jala marbiasbias do roha ni Debata tu angka siula hageduhon (5 Musa 25:16; Poda 3:23; 15:8,9,26,dna), jala hona uhum ni Debata do angka siula hajahaton dohot hageduhon (=ido pengalaman ni bangso Israel). Sasintongna ndang adong laba ni na mangulahon hageduhon dohot hajahaton, ai tu hamteaan do jambar ni I (Rom 6:23). Ndang jumpang hasonangan ni roha di angka siula hajahaton, jala laos boi do ta hilala pangontakna di ngolunta, molo taulahon na so denggan sai humasusa do ngolunta, sai busisaon do hita. Ala ni disungguli turpuk on do ngolunta asa taulahon ma ulaon na denggan, molo marungkil pe hita ala ni ulaon na denggan I, tapasahat ma saluhutna I tu Debata, asa margogo hita, asa benget rohanta mangadopi parungkilon i. Ai si Paulus sandiri dihatindanghon do ndang tarsirang ngoluna sian ragam ni parungkilon (Ef 6:20), ala ni tapangke ma lombulombu ni haporseaon I, molo Debata donganta ise ma alonta? (Rom 8:31). Amen\n3. Tangiang Pangondianon\n4. Marende No 363:3+8 HAMU SALUHUT HARAJAON\nØ Ai uju au di hagogotan Joujou do au tu Debata\nØ Timbul do tangan ni Jahowa Sibahen hamonangan i\n5. TANGIANG ALE AMANAMI\nManogot Panguhum 9:1-33 Lukas 20:20-26\n1. Marende 10: 1 HUPUJI, HUPASANGAP HO\nØ Hupuji, hupasangap Ho, Amang pardenggan basa.\nAi jadijadianMu do sude, angka na masa.\nDitompa Ho do sasude, dagingku ro di tondi pe, pinuji ma goarMu.\nSaluhutna silehonlehon na denggan, nasa ulibasa na mauliutus, i ma na ro sian ginjang, sian Ama ni na tiur, na so olo muba, na so umboto agia halinu ni hamimimbar.\nSIAN DEBATA DO NASA ULIBASA NA MAULIUTUS\nSaurdot do hadirion dohot pambahenan ni Debata, ndang hea ro sian Debata angka na roa, alai holan na denggan do. Jotjot do sala hita mangalapati angka na masa di ngolunta. Isarana molo madabu jolma tubagasan pangunjunan ndang sian Debata ro pangunjunan I (ay 18), alai sian roha ni jolma I do na mangoloi hisap ni rohana gabe madabu ibana tu pangunjunan. Sian si bolis jala ibana do na patupahon pangunjunan tu jolma, atik pe diboto jala “diloas” Debata jolma I unjunan ni si bolis. Marhite turpuk on dipaandar do tu hita ia Debata tongtong do “konsisten” na so olo muba do hadirionNa, Debata parholong niroha do Ibana, sian Ibana do saluhut angka na denggan, nasa ulibasa na mauliutus. Godang angka na denggan, nasa ulibasa na maulitus na dipasahat Debata tu hita, jala saluhutna angka na denggan I patubuhon lasnirohanta na so boi dilehon portibion, lumobi ma nasa ulibasa na mauliutus, ima silehonlehon ni Debata na so tama, jala naso talup hita manjalo alai diloas Debata hita manjalo. Di ngoluon ndang habilangan hita na denggan na tajalo sian Debata, ndang na ala ni hagogoonta umbahen di lehon Debata tu hita nasa uli basa namauliutus alai holan ala ni asi ni rohaNa sambing do. Dilehon do tu hita ngolu, gogo, roha, tingki parasian dohot ragam ni angka pasupasu pardagingon dohot partondion. Marhite pambahenan ni Debata, gabe tarsunggulma tu rohanta jotjot do hita marhahurangan di ngolunta, isarana molo tapatupa angka ulaon na denggan, hape ndang tulus hita mangulahon I, ai sipata gumodang do manuntut hita sian na tapasahat i, martingki do hita mangulahon na denggan, jotjot do hita ndang konsisten di hata dohot pambahenan. Boi do muba hatanta nang pambahenanta saonari dohot tu ari marsogot. Alai marhite turpuk on dipaingot do hita asa unang muba unang mose, molo taboto jala tahatahon na denggan, laos na denggan I ma taulahon. AMEN\n4. Marende No BE.522:3 SURGO I SAMBULONTA DO I.\nØ Na mangkirim rohangku dison, paima sahat tusi nang au on.\nSelasa, 28 Agustus i 2012\nPanguhum 9:34-10:18 Lukas 20:27-40\n1. Marende BE No 363:14 Hamu Saluhut Harajaon\nØ Ho, Debatangku, pujionku Patimbulonku sai tongtong\nDibahen i ahu, Nebukadnesar, mamujimuji, patimbulhon dohot mangalehon hamuliaon tu raja na di surgo i; ai saluhut pambahenanna hasintongan do, jala angka lapangna hatigoran, jala tarbahensa do pajepolhon manang ise na marpangalahohon hajungkaton.\nPUJI JALA PATIMBUL MA DEBATA\nDidok do “pengalaman adalah guru yang terbaik”. Pandohan ni marlapatan, ingkon bahenonta do saluhut panggulmiton ni ngolunta gabe sada parsiajaran laho mangeahi na dumenggan. Hombar tusi ma mansai ampit pandohan “mata guru, roha sisean”, gabe sada prinsip dingolunta. Arsak dohot lasniroha nungga bagian sian ngolunta I, ingkon adopanta do ragam ni angka parungkilon dohot sitaonon di portibion. Tarlumobi mangadopi sitaonon hita ala ni haporseaonta di Tuhan i. Marhite turpuk on dipaandar do tu hita sada jamita na mangolu sian pengalaman ni Raja Nebukadnesar na paubahon rohana, ala dirajumi ibana do huaso dohot asiniroha ni Debata na pamalumhon ibana sian parsahitonna. Sian pengalaman na ni adopan ni Raja I, gabe tubu ma panindangion na arga dipuji, dipatimbul ibana do Debata, jala dirajumi do saluhutna pambahenan ni Debata hasintongan dohot hatigoran. Marhite panindangion ni Raja Nebukadnesar di turpuk on, naeng mangarahon hita asa tongtong marpangkirimon tu Debata, asa tongtong margogo mamuji Debata songon si Job atik pe mangadopi parungkilon ibana. Apala I do tujuan ni Buku Daniel hatiha i laho mangalehon apulapul dohot posniroha tu angka na marungkil ala ni haporseaonna tu Debata. Gabe dohononta ma maragam do hape cara ni Debata laho patuduhon sangkap dohot lomo nirohana di portibion, dipajepol do manang ise na marpangalaho hajungkaton. Ala ni unang tapangsahon hagogoonta, unang tapangasahon jabatanta, unang ginjang rohanta, unang tabahen na adong di hita I gabe mamusa halak, alai tapangke ma na adong di hita I gabe lam marsitutu hita mamuji Tuhan Debata. Molo pe taadopi angka parungkilon, naeng ma unang lupa hita mamuji Debata, alai tongtong ma hita marpangkirimon tu Debata, ai martingki do saluhut na adong di portibion, alai manongtong do anggo silehonlehon ni Debata. Molo songon I naeng tubu ma panindangion sian hita songon panindangion ni par Psalemn I “Ai anggo ahu tangkas do huboto, tung natimbul do Jahowa, jala Tuhanta i mangatasi sude angka Debata sileban” (Psalmen 135:5). Jala taingot ma, “Marhagoon do pujipujian na tapasahat tu Debata, ai boi do I palumbanghon hita sian ragam ni parungkilonta”.\n3. Tangiang Pangondinon\n4. Marende No BE.565:1 Las rohangku lao mamuji\nØ Las rohangku lao mamuji Debata Parholong I,\n5. TANGIANG ALE AMA NAMI\nRabu, 29 Agustus i 2012\nManogot Panguhum 11:1-27 Lukas 20:41-21:13\n1. Marende No: B.E No. 117 JAHOWA DEBATANTA DO\nØ Gogonta ndang haposan i, Tibu do mago hita;\nPinillit ni Jahowa i, Na tuk pamonang hita\nAi ise goar ni ? I ma AnakNa i Tuhanta Jesus i\nSigomgom sasude Na so tarbahen so monang\n2. 1 Korint 1:27\nAlai na oto di roha ni portibi on dipillit Debata, laho pailahon angka na bisuk; jala na gale di portibi on dipillit Debata, laho pailahon na gogo.\nDIPILLIT JALA DIPATAU DEBATA\nAsing do pamilliton ni Debata sian pamilliton ni jolma. Anggo jolma mamillit sian aspek parduru do dibereng alai anggo Debata sian roha parbagason do. Dipillit Debata do si Daud gabe raja atik pe sian mulana ndang masuk perhitungan ibana, jala boi do ditaluhon si Daud si Goliat parangan ni palistin na gogo i. Maragam do dalan ni Debata laho mamillit angka naposona, molo tajaha di barita ni sejarah ni pamilliton ni angka naposo ni Debata godang do sian latarbelakang na gok hahurangan ngoluna. Boi do suhar lomo ni roha ni jolma sian lomo ni roha ni Debata. Molo didok di turpuk on na oto, na marlapatan do pandohan ni, I ma halak na so adong parbinotoanna, angka na so porsea tu Debata na so manjanghon Debata (Ef 4:18), angka na dibagasan haholomon (2 Kor 4:4), alai angka I do dipillit jala dipangke Debata laho papatarhon harajaonna tu angka na bisuk na diportibion, I ma angka na mangasahon pingkiranna, na managasahon gogona, jala na so mangjanghon Tuhan I. Dijamothon turpuk on hita asa unang hita marnida bohi, asa unang tapangsahon hagooonta, hamaloonta, asa unang leas rohanta marnida angka na na metmet, angka na pogos, angka na gale ala so adong sipangasahononna. Mansai ringkot do sikap di ngoluon molo mamereng jolma unang ala “ada apanya, alai naeng ma apa adanya”. Lapatanna unang mamereng status sosial, status ekonomi, dohot lan na asing. Unang ma ala mamora ibana, ala marjabatan ibana gabe olo hita marsaor, alai molo angka na pogos, na metmet, naso mardihadiha songon na bangkol rohanta marparsaoran dohot ibana. Umpama Batak mandok “Mate hau na bolon, dibahen hau na rodop”, na marlapatan mate halak na sangap dibahen angka jolma na metmet. Umpama I patuduhon asa unang leas rohanta mardina angka na metmet(na pogos), unang ginjang rohanta, ai ndang dihalomohon Tuhan I angka si ginjang rohan. AMEN\n4. Marende No 481:1 GODANG DOPE\nØ Godang dope siguruhononMi, Asa tu dos ho dohot Tuhanmi\nKamis, 30 Agustus i 2012\nManogot Panguhum 11:28-12:15 Lukas 21:29-28\n1. Marende No: 476:1 NDADA AU GURU DI AU\nØ Ndada au guru di au be, Jesus do nampuna au.\n2. 2Korint 5:15\nJala songon on do hujujur hami: Anggo naung mate Nasada i humongkop sude, naung mate do nasida saluhutna. Jala humongkop saluhut do Ibana mate, asa unang be mangolu di dirina angka na mangolu i, asa mangolu nasida di Ibana, naung mate jala mulak\nMANGOLU DIBAGASAN TUHAN I\nMangolu dibagasan Tuhan I, ima parbue ni jolma naung manjanghon panghophopon ni Tuhan ni. Pangantusion mangolu dibagasan Tuhan I tudos doi songon sada “tuan” na manobus sahalak “hatoban”. Molo tradisi di halak Jahudi, molo adong jolma na di tobus, ingkon mangolu do jolma naditobus tu na manobus I, lapatanna gabe sude ngoluna bergantung tu halak na manobus I, jala jolma na tinobus I pe ingkon rade ibana “mengabdi” tu na manobus ibana i. Pangalaho I somal do masa tu angka hatoban. Sonon ni do gombaran ni ngolunta diadopan ni Tuhan I, ai nungga ditobus hita marhite hamamate ni Tuhan Jesus, Ibana gabe singkat ni hita. Di ayat 14 didok “ditiop holong ni Kristus do hita”. Molo didok hata “ditiop” di hata Yunani didok Sunecho, lapatanna dipasada, mempersatukan, mendorong, memaksa asa marsada. Lapatanna marhite jala ala ni holong ni Kristus I do na pasadahon Ibana dohot hita, holong ni Kritus I do na “mendorong, na memaksa” asa marsada hita dohot Ibana, jala ndang adong huaso na asing na mangambati, songon “magnet” do holong ni Tuhan ni na menarik, “memaksa” hita asa marsada dohot Ibana. Alani holan asiniroha ni Tuhan I sambing do na manghophop hita, ndang ala ni hagogoonta. Antong molo nungga ditiop holong ni Kristus hita, na marlapatan ma i ndang mangolu be hita holan di dirinta sambing, ndada roha diri be sipangahononhon, alai lomo ni roha ni Tuhan ni do. Halak na mangolu dibagasan Tuhan I, ndang mangasahon roha diri be (egosentris), alai sandok ngoluna marsorminan tu lomo ni roha ni Tuhan i. Amen\n4. Marende No BE. 432:1+3 SIAN HURUNGAN NI DOSANGKI.\nØ Sian hurungan ni dosangki ro au tu Ho,\nRo au tu Ho. Tu haluaon di mudarMi Jesus au ro tu Ho\nNasa rohangku malum, hipas,\nGabe mamora, nang pe pogos, Sian jeangku ro au tu Ho, Jesus au ro tu Ho.\nØ Ganggu ni roha, tading mai, :,: Jesus au ro :,:\nJumat, 31 Agustus i 2012\nManogot Panguhum 13:1-25 Lukas 21:29-38\n1. Marende No: BE. 404:1 UNANG HO SAI DI NA HOLOM. BL. 268.\n1. Unang ho sai di na holom, tu na tiur ho antong, Sulusulu I\nAi na holom do hamu najolo; alai tiur do anggo nuaeng di bagasan Tuhan i: Marparange ma hamu, songon angka anak hatiuron!\nSIAN NA HOLOM TU NA TIUR\nDipatudos manang digombarhon do Huria Efesus, songon halak na mangolu dibagasan na holom andorang mananda barita nauli. Molo na “holom” digombarhon do I ngolu na dibagasan hajahaton dohot dosa (Psalmen 143:3). Ndang boi mardomu na holom dohot na tiur, na jahat dohot na denggan, marasing do rumang ni i. Digombarhon turpuk on do hadirion dohot hajongjongan ni halak Kristen mian dibagasan na “tiur” lapatanna status na gabe anak-anak ni Debata, na mangolu dibagasan holong, ndanda be mian di bagasan haholomon, songon na ni dok na di ayat 3-4 “parmainanon dohot ragam ni harorangon ro di pangahution, unang ma targoar di hamu; ai songon i do tama di angka na badia. Songon i nasa sihailahononhon, hata barangsi dohot pargaitgaiton na so patut. Dipaandar turpuk on, ia ngolu ni halak na porsea, naeng mangolu dibagasan Tuhan I, mangolu dibagasan hatigoran dohot hasintongan. Somalna molo mardalan jolma di naholom, pasti do ndang sonang rohana, jala molo so adong sulu pasti do tartuktuk, jala boi sahat tu na marmara. Ndang adong manang aha boi diida, jala diula jolma molo mian ibana dibagasan na holom. Songon ni do gombaran ni jolma na mangolu dibagasan dosa. Alai molo mardalan hita dibagasan na tiur, tung tangkas ma tutu taida saluhutna. Laos songon ni do gombaran ni ngolunta. Jesus do dalan tu hatiuron, dalan tu hasintongan dohot haluaon, marhite Ibana do tatanda Ama i. Dipaingot turpuk on do hita asa manjamothon ngolunta dibagasan ngolu na marhabadiaon, manang didia pe hita mangolu, manang aha pe angka ulaonta, manang pejabat hita, manang pangula di kantor, manang martani, martigatiga, manang di parsingkolaan,dohot lan angka na asing, ingkon saluhut panggulmiton ni ngolunta tangkas ma mian dibagasan lomo niroha ni Tuhan i. Amen\n4. Marende No BE.720:1 NAENG MARSINONDANG NGOLUNGKU.\nØ Naeng marsinondang ngolungku di igil Jesus I,\nDiposting oleh Remanto Tumanggor di 05.13


HAMPUNG TOGI - TOMPU MARSAHIT SI KARTINI - PALAMBOKPUSUPUSU\nHome » TORSA » HAMPUNG TOGI - TOMPU MARSAHIT SI KARTINI\n23 August 2017 TORSA Edit\nHolan sahat arian i si Togi sian balian, nunga dapotna si Kartini sai peak di podoman, gale ninna pamatangna songon na marun panghilalaanna. Didadap ibana bohi ni niolina i, songon na alas dagingna, marlangan muse pardompahanna mansai gale so marsumangot si Kartini. Tompu asi rohana marnida si Kartini huhut busisaon jala lomos roha ni si Togi mardomu muse ala na mardenggan pamatang i niolina i.\n“Hualapi ma jolo Bidan da, asa dipareso jolo ho” ninna si Togi tu niolina i mardongan lomos ni roha.\n“Humatop ma alapi Pa’e, alana Inong pe sian na bodari tong do hurang sehat” ninna si Kartini gale huhut mamereng amantana i songon na mangelek panatapna.\nDang sanga be dialusi si Togi, humalaput ibana marlojong tu mandopothon Bidan Desa Nai Basar di punsu ni banjar huta nasida i. Dang dipatontu ibana be adong pigapiga halak na manise ibana di dalan i holan asa humatop rohana sahat tu bagas ni Bidan i. Songon na lalap targombar di jolona bohi ni si Kartini na marlangan dohot gale ni pamatangna, mardomu musema dohot pangelek ni simalolongna songon na mandok: asi roham Pa’e pahatop ma mangalapi parubat.\nHape dung sahat ibana di bagas ni Nai Basar i ma Bidan Desa i, toho apala i pe nasida mamungka mardaon pogu arianna.\n“Jolo sidung ma hami marsipanganon humatop pe ahu ro tu jabumuna” ninna Bidan i.\n“Dohot muse do Inonghu hurang hipas, pahatop ma Inang” ninna si Togi\n“Olo, pos ma roham. Manigor hulangkahon pe molo dung sidung hami mangan”\nBusisaon si Togi ala ingkon marpainte jolo sidung mangan Bidan i asa boi ro mamareso si Kartini dohot Inongna. Tompu muse ma diingot ibana si Kartini; Atik na so mangan dope nuaeng ibana dohot Inongku, ninna rohana marhusari. Akh boasa gabe songon on sahali marsahit nasida nadua?\nDihojoti ibana muse mardalan dompak jabuna alai ianggo ateatena nunga sai marbahir so martontu. Dang hea dope ibana songon on tubu biar dohot lomos ni rohana mangadopi na marsahit, pola gabe songon na so ontong rohana laho mangulahon aha si ulaonna.\n“Nunga mangan ho Ma’e?” ninna si Togi lambok tu si Kartini dung sahat ibana di jabu.\n“Dang adong rohangku laho mangan, ijurhu pe mansai paet huhilala. Inong i ma jolo idahon satongkin tu bilutna i. Ianggo Among ninna tu Sirpang Tolu do nangkin, tontu nunga mangan disi ibana pola pukul songon on dang mulak dope” ninna si Kartini gale.\nDitopot si Togi tu bilut ni Inongna i laho manosoi asa mardaon pogu nian Inongna i.\n“Boasa pola ingkon ahu pingkirhononmu, ia parumaen i ma jumolo anturehon, ai tu dia do laho pingkiranmu?. Na ma lojahu do si Kartini i gabe marsahit ibana. Toe, ibana ma jolo sosoi asa mangan” ninna Inongna i tu si Togi.\nLaos so marhasoan be si Togi. Diondihon ibana niolina i alai si Kartini mandok asa simatuana boru jumolo dianturen si Togi. Ia laho ibana tu manopot Inongna tu bilutna hape hata murukna do na ro mandok asa niolina i jumolo dianturen. Dang diantusi si Togi be manang mangulahon dia, laos ngongong ma ibana ala ponjot ni rohana.\nDilangkahon ibana dompak pudi. Disigati ibana tu pardahanan. Marjea ma tahe, nda holan indahan dope naung masak jala laos songon i di ginjang ni tataring i. Didadap ibana dompak lamari na somal inganan ni ingkau dohot lompan naung masak, so adong agia aha lobi sian tebateba ni lompan nasida na sogot. Dibereng ibana dompak mual, bah…laos songon i dope abit nasida diengge di ember so hona taptapan.\n‘Tontu naung tibu do si Kartini sian na sogot marsahit asa ndang paias abit ibana jala dang mangalompa lompan’, ninna roha ni si Togi marsak.\n“Togi, Togi di jabu do ho?” ninna Bidan Nai Basar manjou si Togi sian duru.\nDang dope dialusi si Togi nunga bongot Bidan i tu bagas nasida mamboan ulaulana dihadang di bagasan tasna.\n“Tu bilut ma hamu asa pareso jolo ibana” ninna si Togi mandok tu bilutna.\nDipaharuar Bidan i angka ulaulana, dijama ibana dohot tanganna pardompahan ni si Kartini. Dibahen sidodo tensi tu botohon ni si Kartini huhut disolothon sidodo mohop tu gedekgedek ni si Kartini. Dung i didodo ibana dohot ulaulana i dompak andora ni si Kartini.\n“Na maloja hu do ho kedan, tensim pe toru. Songon na mohop muse dagingmu. Onma ne i hurang mudar do ho huhut” ninna Bidan i dung songon na dipatangkas maningada simalolong ni si Kartini.\n“Hape ho mardenggan pamatang, jagaonmu do hasehatonmu unang maloja hu ho. Idama dagingmu pe nunga lam marniang, boha ma haduan ho manubuhon anakhonmu molo so adong gogom” diuduti Bidan i hatana huhut mangapus siubeon ni si Kartini.\n“Na hurang mangan do ho? Manang na so minum susu do ho poang manambai gogom asa tolapmu mangalompa, manunsi, manaringka dohot martigatiga?. Unang maholithu ho poang Kartini so tung bangkilison haduan anakkonmon sorang” ninna Bidan i.\nTing. Songon na malliting tu pinggol ni si Togi hata ni Bidan i. Dihilala ibana do tinembes ni hata ni Bidan i tung pe tu niolina i dihatahon. Songon na ditusuk hata ni Bidan i tombus ro di pusupusu.\n‘Na maloja hu do si Kartini, hurang mudar, dagingmu lam marniang, na hurang mangan do ho?. Na so minum susu do ho manambai gogom, unang maholithu ho, sotung bangkilison haduan anakkonmu sorang, jala boha bahenonmu manubuhon anakhonmu molo so adong gogom’.\nSongon na didondoni batu na bolon do panghilaan ni si Togi mambege hata ni Bidan i. Songon na manosak di andorana. Dang tartaon ibana pandok ni Bidan i.\nTompu manginongi roha ni si Togi di sude hahuranganna na hurang mamparateatehon niolina i na saleleng on, na hurang mangalehon rohana palumbanghon ulaon ni si Kartini di jabu.Lalap do holan mamingkirhon pardalan ni ulaulana i ibana dohot manguluhon parkarejona di balian. Diongkuhon ibana do ndada hea diurupi ibana niolina i mangulahon ulaonna di jabu, holan si Kartini do diparbaga ibana mangulahon i sude.\nGabe tompu manolsoli si Togi songon na mardosa jala tung balga hasalaanna tu niolina i, hape ianakkonna do diboanton niolina i. Hatuaonna do na diboanton sorat ni pamatang ni si Kartini. Amongna dohot Inongna do dipauneune si Kartini di jabu huhut martigatiga.\nNanget sumurut si Togi dompak pudi, naeng ibana marsurak patolhas panolsolionna, mangusehon ponjot ni rohana ala pangalahona i asa mangido sala rohana tu si Kartini. Naeng ibana hatop manghaol niolina i mandok: nunga sala ahu na saleleng on Ma’e jala marjanji ma ahu na ingkon angkupan nama ho tu joloan on laho mangulahon ulaon di jabu asa jumengkar dohot humipas ho ; asa sehat ho jala adong gogom laho sorang buha bajunta i sogot, unang bangkilison sorang sogot ianakhonna songon pandok ni Bidan i.


LAGU DAN LIRIK BATAK: Dung Sonang Rohangku LAGU DAN LIRIK BATAK\nDung sonang rohanghu di baen Jesus i.\nPorsuk pe hutaon dison.\nNa pos do roha ku di Tuhanta i.\nDipasonang tongtong rohangkon.\nSonang do songang do.\nDipasonang tongtong roha kon.\nNang dihaliangi sibolis peau.\nNaeng agohononna muse.\nNaung mate Tuhan ku, mangolu ma au.\nUtangki nunga sae sasude.\nSonang do sonang do.\nDipasonang tong tong roha kon.\nDiporsan Tuhan ku sandok dosa ki.\nBolong to nadao do dibaen.\nNang sada naso jujuronana bei.\nNamartua tondi ku dibaen.\nDipasonang dipasonang roha kon.\nLabel: D, LAGU ROHANI BATAK, Rita Butar-Butar


Tampulon Aek Do Na Mardongan Tubu | Sibarani\nPomparan Sibarani Parsadaan\nTanggal & Kejadian\nTempat Pemakaman & Nisan\nTampulon Aek Do Na Mardongan Tubu\nMansai uli serita on pahusor-husoronta…\nDisada huta adong ma sada SUMUR na binahen ni Halak Bolanda najolo. Ia sumur on nunga gabe parjenggetan (keramat) di hutai. Hape najolo sian on do mual dipangke huta na adong di humaliang ni sumur i. Didok Parjenggetan (keramat) dung adong ma jolma naeng manimba aek, tali dohot ember ni panimbai sai ditogu sian toru, sampe godang do ember dohot talina lonong di sumuri. Nunga tung mansai leleng dang adong mamboto ala ni aha asa songoni. Alani do angka jolma namarhuta di humaliang ni sumuri mandok adong MANGINGANI GABE PARBEGUAN\nDisada tingki masa ma halian potir (kemarau berkepanjangan) Hape najolo andorang so masa mago timba di sumur i sai sian i do mual ala so olo mahiang tung pe halion potir namarimpot-impot. Marrunggu ma angka natua-tua dht raja adat mangalului aha do namasa di inganan ni muali. Jala sotolop ma nasida asa adong ma tuat hu bagas sumur na gabe parjenggetan i. Alai dang adong nabarani dinalaho mamareso tu bagasan sumur i ala ni biarna be.\nAlai adong ma sahalak doli-doli mangkabaranihon dirina mangulahon pangidoan ni natorop i. Dohot siarat hahana na dibariba ni hutai ingkon dohot maniop tali i molo jadi tuat ibana.\nHape diboto parhutai do namarbadai do doli-doli dohot hahanai ala ni pambagian arta ni among ni nasida. Pola do marsipisoan namarhahamaranggi i ala ni posa ni badai.\nSituan na torop marsisungkunan:\n“Boasa ingkon hahanai ala marabadai do nasida hape torop do angka naposo dohot angka ama-ama nagogo naboi maniop tali i.\nAlai doli-doli i mandok ingkon dohot do hahanai. Ala dang adong na barani tuat tu sumur i, mardos ni roha ma nasida laho mangelek hahanai asa olo maniop tali i.\nDitingki dipasahat tu hahanai pangidoan ni anggina i, parjolo dang olo hahanai. Alai ala sai dielek angka natorop i ma hahana i, dang tarjuasa be.\nDungi dohot ma Hahanai maniop tali i, jala nasida pe dang dope marsipangkulingan ala ni posa ni parbadaan ni namarhaha maranggi i.\nDung dibereng anggina i na dohot do hahana i maniop tali pintor barani ma ibana tuat tu sumuri.\nDung diingkat gonting ni doli-doli dohot tali nanganjang tuat ma ibana nanget-nanget mangihuthon tu toru. Mansai torop do jolma maniop tali jala dohot do haha nai.\nNgorngor do tali i patuathon doli-doli sahat tu bona ni sumur i. Sude do paimahon aha do namasa di toru.\nDi bagasan sumur i dijumpa doli-doli i ma sada herek di ginjang ni sada batu nabalga.\n“On ma sibikkasi ni namasa on” ninna roha ni doli-doli dibagas rohana.\nDungi digora ibana ma asa ditogu tali i. Laos diabing jala diboan ma herek i sian toru ni sumuri.\nDung dibege situan na torop jou-jou sian bagas ni sumur i pintor rampak ma nasida manogu tali i.\nMandapothon topi ni sumur i, pintor manjakit ma herek i marhite tali ala las ni rohana mamereng hatiuron pintor mangalumpat sian abingan ni doli-doli i, laos manjangkit marhite-hite tali.\nAla parjolo kaluar herek sian sumur i pintor humarambur ma angka natorop i ala ni biarna mamereng herek na kaluar i jala di palua be ma tali sian tangana.\nDirimpu nasida do doli-doli i nunga gabe herek dibahen pangingani ni sumur parbeguan i.\nSude do marambuaran alai tinggal do hahanai maniop tali i. Sampe malaklak do tangani hahanai maniop tali i asa unang madabu angginai tu bona ni sumur i. Sian sude gogona ditogu ibana sandiri do angginai sian sumuri.\nDung ditogu hahanai angginai tu ginjang marsihaolan ma nasida rap tangis, baru pe ro muse situan na torop majonoki nasida.\nBaru pe diantusi situan na torop i boasa ingkon sai margogo doli-doli i naingkon dohot hahanai maniop tali i. Molo so disi hahanai nunga madabu ibana tu toru jala olo do mate ala ni bagas ni sumur i.\nMulai sian i lam jonok ma muse namarhaha maranggi i.\nMarhite i boi ma dipakke muse mual na adong di sumur i. Las ma rohani par huta na adong di haliang ni sumur i.\nIMPOLA NI SERITA I:\nHahanggi dohot pinaribot na sarurutan do naboi sihaporsean na rade mangurupi ditingki las ni roha tarlumobi ma di dok ni roha.\nMolo adong marsalisi angka namarhaha maranggi dohot namariboto diingot ma serita on asa tubu roha namangkuling laho dame.\nMASIAMIN-AMINAN SONGON LAMPAK NI GAOL\nMASITUNGKOL-TUNGKOLAN SONGON SUHAT DI ROBEAN.\nH o r a s m a…!!!.\nRaja, Anak ni Raja, Boru ni Raja\nJujur Ngolu Ni Adolf Parlaungan Sibarani (Op. Si Juan Doli)\nMars Sibarani Parsadaan\nMarga-marga di Laguboti dan Pendatang\nUntuk mendukung pembangunan Tugu Sibarani, sumbangan bisa ditransfer ke:\nKCU. Bekasi Square\nNo Rekening : 0162036871\ncontoh jujur ngolu jujur ngolu sari matua sibarani nasampulu silsilah marga sibarani tugu sibarani\nGoar/gelar Raja i halak Batak. ndang apala dos i tu Raja/sultan disuku/etnis na asing. Molo di\nProgres Pembangunan Tugu Sibarani, Seperti Apa?\nPembangunan tugu Sibarani tidak terasa sudah tiga tahun lewat sejak peletakan batu pertama. Bagaimana progresnya sampai\nKeturunan Raja Sibarani\nRaja Sibarani dan istrinya Mambang Pinilitan Br. Sirait memiliki dua orang anak: Raja Sipartano II, dan\nPomparan Sibarani ParsadaanRo mangula di tonga-tongan taTapasada ma antong sangkap taManumpaki da Unang ma hita mardua\nHutahaean, Aruan, Hutajulu, Sibarani, Sibuea, Hutapea, Pangaribuan semuanya ini adalah marga-marga keturunan dari Sipaettua. Marga-marga inilah


UMPASA DOHOT MARHATA DITINGKI ULAON NASOMAL DIHALAK BATAK | OMPPUNG JESSIE PURBA\nTingki Pesta Tardidi Dakdanak\nDangka ni bulu godang pinangaitaithon\nSai simbur magodang ma ibana mamboan goarna i, tongka tu panahitnahiton\nHabang ambaroba diatas ni Sibuntuon\nSai na burju ma ibana marroha, jala jolma sitiruon\nDolok ni Janjimauli hatubuan ni simarhorahora\nGoar na uli ma goarna i, donganna gabe jala mamora\nSahat sahat ni solu sahat ma di rondang ni bulan\nLeleng ma ibana mangolu mangusung goarna i diringiring Tuhan\nTu hamu natorasna on ma dohonon nami\nTutu ma tambinsu di toru ni pinasa\nSai martinodohon dope dakdanak na tardidi on angka anak na bisuk dohot angka boru na ulibasa\nSai dapot ma di hamu angka na niluluan jala sai tiur nang pansarian\nSahat ma hamu leleng mangolu jala sahat tu panggabean\nidohonon molo dohot iba mangadopi natua tua na manjalo sipanganon sian angka anakkonna\nLABELS: PASU PASU, UMPASA\nUmpasa Batak hata poda dohot pasupasu sian parboru tu hela dohot boruna\nni dongan sahuta sibagi olopolop\nditingki na marunjuk sude do angka umpasa na di namarhata sinamot boi dohonon alai angka on tambana\nTulang ni helaBulung na martampuk, bulung ni si marlasuna\ntong do adong, songonon ma akka umpasa batak na lao marsirang :\nAngka Umpasa di na marhata sinamot\nUMPASA DINAMARHATA SINAMOT\nNa uli do nang nipinami, ai gohanmuna ma nuaeng hajutnami\nDi Tingki Tingkir Tangga\nsidohonon di tingki na mangulosi penganten\nSahat sahat ni solu, sahat dirondang ni bulan\nRap sahat ma hamu leleng mangolu jala rap sioloi Tuhan\nShowing posts with label Mamongoti Jabu. Show all posts\nMolo naeng mandok umpasa iba sai jumolo ma nidok:”Sai dilehon Tuhanta Pardenggan basa i ma dihamu songon na nidok ni umpasa on”.\nSomalna najolo holan hulahula do sidok angka umpasa pasu-pasu tu parboruonna, natoras tu ianakonna, haha tu angka anggina, jadi ndang boi boru mandok umpasa pasupasu tu hulahula na. Alai molo porlu boi do, asal majolo dilapik hata na jala didok:”Santabi di hulahula nami, ndada na naeng ma masumasu hami rajanami, ia hudok pe angka umpasa annon, songon tamiang pangidoan nami do i tu Amanta Debata”. Dung i boi ma dohononna angka umpasa i.\nHamu angka hahadoli dohot angidolinami, ia hita pomparan ni Ompu …….. nungnga tahasomalhon, molo masa di hami pomparan ni Ompunta Paitonga ulaon songon na taadopi sadari on, ba hamu ma hahadoli manang anggi doli ma na gabe raja Parhata. Nuaeng pe, ba mardos ni tahi ma hamu hahadoli dohot anggidoli nami manang na ise bahenonmuna na gabe raja parhata sian hamu. Botima\nMarsogot Jumat 10 Juni 2011 pukul 15.00 WIb, naeng Martumpol ma anaknami MARULI PURBA dohot oroanna TIURMA SUDE Br.HUTAURUK maringanan di HKBP …. (Putra kel…)\nSongon na somal tontu dung sidung acara partumpolon pintor pasahaton ni pangula ni huria do partingkian tu hasuhuton paranak nang parboru laho mandok hata. Sian dos ni roha ni hami paranak ditingki tonggo saripe, marsogot mandok hata pinasahatma tu anggidoli ( A.Alex) bapatua ni si Maruli (ompu martinodohon). Tarsongon on ma hata na naeng sipasahaton ni nasida:\nTamada do hita mandok mauliate tu Amanta Debata Pardenggan Basa siala asi dohot holong ni roha na natongtong mangiringiring hita saluhutna sian angka ari naung salpu rodi tingki on tarlumobi ma i sadarion mansai denggan jala une ulaon Partumpolon ni anak nami dohot oroanna ima na naeng parumaennami, boru ni Hulahulanami Raja i RajaHutauruk. Tangkas do nangkin nunga di patumpolhon nasida di jolo ni huria ni Tuhanta marhite naposona amang pandita.\nNamangihut, mauliate godang ma hupasahat hami tu saluhut hamu nahuparsangapi hami, Hula-hula nami Raja SiTompul, Tulang dohot Bona Tulang nami Raja Silaban, Tulang Rorobot nami Raja SiLaban, saluhut horong ni Hula-hula dohot Tulang, suang songon i ma nang di hita namardongan tubu pomparan ni ompunta Raja Simamora, Boru dohot Bere/Ibebere nami, ale-ale, pariban, dongan sahuta nang dongan sahuria, suang songoni ma di hamu Hula-hula nami Raja i Raja Hutauruk dohot saluhut uduran muna, mauliate godang ma hupasahat hami di haradeon dohot harentaon muna mangadopi acara partumpolon ni anak nami dohot boru ni Raja i di namarsangkap nasida naeng mamungka pardongan saripeon jala naeng manjalo pasu-pasu parbogason nasida di ari 17 Des 20xx na naeng ro marhite naposo ni Tuhanta di bagas joro on.\nAla ni i, marhite on tung gomos do pangidoon nami asa rap taboan nasida di tangiangta, asa tiur sude sangkap nasida, jala dao ma angka abat-abat. Suang songoni ma nang di hami bona ni hasuhuton paranak dohot Hula-hula nami Raja Hutauruk, boan hamu hami ditagiangmuna asa dipagogoi jala di parbisuhi hami di na naeng mangarade patupahon angka nahombar tu pamasupasuon dohot pesta unjuk ni ianakhon nami.\nNote: Ulaon Tonggo Raja nunga dipatupa diari Sabtu 26 Nopember 20xx na salpu. Ido umbahen dang pola hatahononhon asa rap udur hita Sitorus, Boru dohot bere tu bagas ni hasuhuton. Jadi dung mulak sian gareja molo tung rap udur pe hami namarhahamaranggi tu bagas ni hasuhuton paranak dang tonggo raja be, holan na manaringoti angka pangaradeon nama i.\nParboru Mandok Hata Pasahat Ulos Di Ulaon Unjuk (pamuli boru)\nMarpiga-piga hali ni parrohahon di ulaon unjuk di tano parserahan on (Jabotabek), tingki pasahat ulos hasuhuton parboru sai holan protokol na mandok hatana (terutama mulai sian ulos pamarai dan seterusnya). Boasa boi songon i ? Ra.. ala hurang persiapan jala dang di parsiajari hian andorang so ulaoan manang ala na so pos rohana mandokhon (kurang PD).\nPandapot hu ala ulos na marsintuhu do ulos tu suhi ni ampang na opat, ba denggan ma nian di persiaphon jala sa boi-boi na unang ma nian sai holan protokol i na mulak ulak mandok hata. Alana sipata pinarrohahon protokol i pe hira na buru-buru (songon na kejar tayang).\nMordomu tusi asa rap marsiajar hita angka naposo, dison ni surathon ma contoh mandok hata tingki hasuhuton parboru pasahat ulos.\nTar songon on ma urutan ni ulos si pasahathon ni parboru:\nUlos Pansamot= Natoras (Amang/Inang) ni Pangoli\nUlos hela + mandar = Pengantin\nUlos ni Anak Manjae = Simanggokhon\nUlos ni Sihunti Ampang\nnomor 6 s/d seterusnya sesuai dengan jumlah yang di sepakati. Somalna daftar Si jalo ulos nunga denggan di atur.\nLas ma rohamuna manjalo. (huhut ditortorhon – diuloshon sian siamun ni amanta sijalo ulos sahat tu hambirang ni inanta si jalo ulos, rade ma Inanta manjalo laos gabe rap ma nasida padomu ujung ni ulosi ).\nULOS HELA + Mandar Hela, napasahathon parboru tangkas, hatana:\nULOS PAMARAI, napasahathon SIJALO BARA, hatana:\nUlos ni Simanggokhon (tu Anak Manjae), napasahathon SIMOLOHON, hatana:\nULOS SIHUNTI AMPANG, napasahathon haha/anggi kandung ni suhut bolon, Hatana:\nUlos tu Punguan Marga = ibaratna molo Sitorus, Parsadaan Raja Sitorus dohot Boruna Se Jabotabek, napasahathon Pengurus ni Parsadaan/Punguan marga ni parboru Se Jabotabek\nOlat ni na boi nian di atur ma na pasahathon ulos antar unang madao hu selesih ni umurna tu na naeng manjalo ulos. Contoh unangma keluarga na baru (par saurangan) pasahat ulos tu naung natua-tua. Alasanana asa tongam i daon.\nBoha carana mangatur i ?. Ido porluna andorang so di cetak dope buku parture ni ulaon (andorang so martonggo raja/marria raja) asa di pangido suhut parboru tu suhut paranak daftar ni si jalo ulos dohot perkiraan umurna, sebalikna paranak pe ba dipasahat daftar na pasahat todoan tu parboru.\nMolo dung songoni ba boima di atur parboru antar ise ma napantas pasahat ulos tu si. Artina boi do antong martukkar misal alani umur aturan pasahat ulos tu pamarai gabe pasahat ulos tu simangokhon ma. Alai saluhutna i tongtong ma dibagasan dos ni roha.\nMarnida pardalan ni Adat Batak siganup ari, di Las ni roha nang di Habot ni roha pe, gabe tar-onjar do roha patupa sada buku asa adong parsiajaran ni angka dongan naso apala tangkas dope umboto pardalan ni Adat i.\nMangihuthon pandok ni angka dongan, sada apala na masalah di angka dongan ima di na Mandok hata di ulaon Adat Batak i, hape na mandok hata i do ianggo apala impola ni ulaon i.\nSiala ido umbahen bage taronjar roha laho patupa sada buku parsiajaran na margoar MARSIAJAR MANDOK HATA & MANGHOBASI ADAT BATAK.\nMarhite buku on, diparsinta roha gabe boi ma boto-on ni angka dongan taringot tu ragam ni Hata Sidohonon tingki mangulahon adat Batak huhut Pangulahonna.\nDang apala patut dope nian dohonon on buku, ai holan patoranghon cara cara mandok hata do isi na dohot pardalan/panghobasion ni adat i, anggiat denggan pardalan ni ulaon adat ni angka dongan lumobi ma panghobasion na.\nAi tung mansai ringkot do Panghobasion, Pangaradeon na denggan di na laho mangulahon adat batak iba, mulai sian na mangarangrangi sahat tu na jumpang tingki na laho mangulahon.\nMolo humurang panghobasion i disi do jotjot tubu Ungut ungut, sarita, dohot hata-hata na hurang tabo begeon ni pinggol sian dongan tubu, boru-bere dohot hula hula ro di dongan na asing. Hape yanggo di roha nian tung unang adong na marungut-ungut dohot sarita.\nTarpangke do dison hata ni situa tua na mandok, salah mandasor sega luhutan. Lapatanna, isara ni busuk busuhan di hauma, molo dang denggan dasor ni busuk busuhan i, olo do mapuntar busuk-busukan i.\nSusunan isi ni buku pinatupa tudos tu pardalanan “Ngolu” ni Hajolma-on dibagasan adat batak ima Ulaon-ulaon adat Managam Haroan (Pasahat Ulos Mula Gabe), Maranggap, Tardidi, Malua sian pangkakungi (Sidi), Na Hot Ripe /Mar-ripe, sahat tu Ulaon Habot Ni Roha – Saur Matua dohot Adat Batak na asing kl. 24 macam.\nTangkas taboto, dang adong pangulaon ni adat batak na so adong panghurangi-na. Alai molo tung boi antong ni usahahon ma asa met met panghurangi na i asa las roha ni tutur dohot undangan na liat na lolo. Sian na ni ida na sai leleng on, tarsongon on ma ragam ni ulaon na gabe bonsir ni ungut ungut – sarita, dohot hata na binege:\nØ Na parjolo, ima parboa-boa-an tu haha anggi na sahasuhuton, boru dohot bere na hurang denggan.\nØ Na paduahon ima Gokhon / undangan tu angka tutur dohot dongan na patut si gokhonon-undangon hape dang sahat undangan tu nasida.\nØ Na patoluhon ima sipanganon dohot siinumon (konsumsi) di ulaon i na so mencukupi.\nØ Na paopathon ima jambar na patut sijaloon ni angka tutur na ni Gokhon mulai sian Jambar juhut/ Dekke, Ulos, Boras, Piso piso, Pasi tuak na tonggi, dohot angka na hombar tu si.\nSipata olo do ungut ungut i dang apala toho manang salah alamat, ai diparsinta nasida angka na so patut sijaloon na. Alai songon ipe i tong do ingkon denggan alusan molo jumpa adong sarita-ungut ungut.\nIdo asa sahat nidok ni situa-tua na mandok “Manat mardongan tubu, Elek marboru, Somba marhulahula jala Dadap marsihal sihal”. Taringot di sihal sihal, di angka ari na marpudi on, adong deba dongan mandok na so masuk i do tu uhum ni adat batak dohot alasan ai Dalihan Na Tolu i, tolu do batu na.Lupa nasida, dang adong na sai dos manang tipak balga dohot bentuk ni batu na laho gabe dalihan /tataring-i jadi porlu adong panoloti na.\nJadi asa helleng manang dos dos parpeak ni batu i, ringkot do disi adong halang. Ido na nidok na sihal sihal ima padoshon manang pahothon parpeak ni batu i dungi denggan ma mangaloppa angka siloppaon na tabo.\nDungi ditingki na ingkon mangarerak do sude jolma i, marpungu dohot angka dongan na asing ima angka dongan naso adong hubungan ni partuturan tu nasida baik songon dongan sabutuha, boru manang hulahula pe.\nOnpe diragam ni angka ulaon adat batak i, tung ta pareak ma angka na dumenggan, gok dame dohot las ni roha, anggiat mardalan dohot denggan ulaon i.\nDitoru on pinatupa do angka na ringkot sibotoon di ragam ni adat batak–i. Buku on harororan ni parbinotoan adat batak ala mansai marragam ragam do sifat ni adat i.\nBoi ma ta pangke laho manamba na taboto, mangorui hahurangan, di na laho manangulahon adat-i hita.\nTu angka dongan na lobi boto, dohonon do Marsantabi iba molo tung adong na asing sian na taboto na tarsurat dibuku on. Mauliate ma mardongan tabe.\nDiposkan oleh 7morangkir | di 11:24 Rabu, 02 Februari 2011 | Label: Adat Batak\nMolo didok martonggo raja manang marria raja, na marlapatan do i mangido pangurupion, panuturion di angka na mardongan tubu, boru, bere, dongan sahuta, molo marulaon pamulihon boru manang pangolihon anak.\nSebalikna, molo ulaon taruhon jual lapatanna ulaon di alaman pihak paranak di pamasa paranak ma ulaon martonggo raja, jala parboru mambaen marria raja.\nNote: Molo ro tu hita gonghon dohot jau-jou laho Martonggo Raja, sian gonghon /undangan i nunga botoon hita do bolahan amak. Hape sipata ni parrohahon ndang hita bolahan amak alai undangan Martonggo Raja (seharusnya Marria Raja). Sasintongna sian undangan i pe nunga pintor habotoan ise na bolahan amak, jadi tingki laho mambahen gonghon /undangan ingkon taparate atehon jala marsitiroan ma angka namarhaha maranggi (sapanganan).\nDi ulaon Martonggo Raja manang Marria Raja di subut jala di buat suhut do roha ni angka tutur asa rade jala dohot nasida berpartisipasi di ulaon i hombar tu ruhut-ruhut ni paradaton, jala hira di tingki on ma dibagihon (di distribusihon) undangan tu angka tutur. Dipatupa hasuhuton di si sipanganon. Jala molo tung adong pe dipatupa di si tudu-tudu ni sipanganon hira jambar ni adopan (jambar bersama) do i. Di tingki on ma sude dihatai angka persiapan ulaon, Raja Parhata, dohot angka na porlu di ulaon i jala ise namangulahon (pembagian tugas).\nDung hira pungu sude angka na ginokhon ni hasuhuton, misal Raja Pane, Raja Dori, Raja Boltok, Boru dohot Raja ni Dongan Sahuta, hundul ma marsiadopa hasuhuton dohot dongan tubu rap dohot dongan sahuta. Dung tipak parhundulna dihobasi ma laho marsipanganon.\nDongan Tubu dohot Dongan Sahuta:\nMauliate ma di hamu suhut nami. (Laos di putarhonma di ingananna tudu-tudu ni sipanganon 3 hali jala di dok : Ala jambar na niadopan do on na rap manjalo do hita salauhutna ate ?. Dungi di olophon natorop. Dungi martangiangma sian hasuhuton, jala marsipanganon ma jala didok ma huhuasi ni sipananganon).\nNote: Mar piga-piga hali ni parrohahon parjambaran di ulaon martonggo raja dohot ria raja hurang diparateatehon, sahira na asalma di jal-jali jambar i jala di pamasuk tu plastik, tingki dung naeng mulak be pe baru di pambagi i jambar i.\n“Di hamu Hasuhuton nami, nunga rap sagat hita marlompan na tabo, mangan indahan na las dohot minum aek sitio-tio jala nangkin sian las ni roha mu tangkas do di pasahat hamu jambar naniadopan ima tudu-tudu ni sipanganon. Asa songon ni dokni natua-tua Gonghon inna sipaimaon, Joujou siadopan. Hami pe antong dongan tubu mu suang songoni nang dongan sahutanta dohot borunta nunga ro mangadopi gonghon dohot joujou mu. Asa tangkas ma di paboa hasuhuton nami dia ma naneng si hataan jala aha ma nanaeng si ulahononta umbahen na di gonghon hamu hami, botima\nMaulitae ma tutu di haradeon dohot harentaon ni rohamu mangadopi gonghon dohot joujou nami, asa songon hata ni situa-tua namandok:\nSungkunon ma gogo tu na poso, ruhut adat tu natua-tua\nJala ingot do hami tong di hata na mandok\n– Si tiroan do hasuhuton tu na laho pasahat amplop upa tulang/tintin marangkup dohot pingganpanganan\nDung simpul sude di hata i jala di tiro i, di ujungi ma ulaon i dohot marhata sigabe-gabe di sauri haha doli Raja Pane ma, jala dung mangampu hasuhuton di pasimpul ma dohot tangiang. Suhut pasahat jambar juhut tu na ro.\n« PANGANTUSION TARINGOT TU BOAN-BOAN7 TIPS KERJA SUKSES DARI AMSAL SALOMO »\nPangantusion tu ulaon\nHULA-HULA RO MAMBOAN AEK NI UNTE (Mamoholi)\nDung jumpang di arina jala gok ma di bulanna mangintubu ma ina i, digoari muse do i HIPAS. Boasa didok hipas, ai so na dibagasan parsahiton nian inantai. Alai dirajumi roha ni nasida do borat pamatang ni angka ina na managam haroan. Olo do songon na patagam-tagam parmaraan. Molo laho mangintubu sada ina mamintor ro do angka donganna ina pajonokhon diri laho mangurupi olat ni na tarbahen sa, angka ama pe na tinggal di huta, tangi do nasida. Angka ina na mangurupi ina mangintubu digoari do nasida SIBASO (Bidan).\nNajolo dung sorang dakdanak dipasahat ompungna manang tulangna do ulos di tingki mangharoani/mamoholi manang martutu aek (zaman pra kristen maridi tu aek pansuran parhutaan ada ritual). Ulos Tapoltua do digoari angka ompu naparjolo, tapol-tapol ni anak nabisuk, tapol-tapol ni boru namarroha. Nuaeng on digoari ma Ulos Parompa.\nAsa ummura antusanta binahen majolo songon simulasi (kondisi ideal/ seharusnya) contoh skenario di keluarga nami, misalna Tubu ma si Dimpos Hadameon (Anak ni anggiku si Lumumba/br Marpaung) ro hula-hula mambioan aek ni unte. Dang pala marboa-boa nasida jadi holan hami ma mangadopi Suhut Kel. S. Sitorus/br Sitanggang (Bapatua ni si Dimpos, ahu ma mangganti natua-tua i), Boru Suhut Kel. Manullang/br Sitorus, Kel. Tampubolon/br Sitorus, Dongan Tubu Hahadoli Morgan Sitorus Tumpak Sitorus dohot Anggidoli Robert Sitorus Dongan Sahuta JM Siahaan/br Panjaitan (A. Collyn).\nSahali ro ma nasida unang pola pigahali lola. Sude ma na ro i mamboan sipir ni tondi alai anggo apala Simatua ni A. Dimpos maboan Sipir ni tondi dohot dengke upa-upa di atasna siupahononna tu pahompuna natubui dohot bangun-bangun, godang sipanganon diboan nasida. Dijou A. Dimpos ma hami Hahana dohot ibotona songoni dohot Hahadoli Morgan Sitorus, Tumpak Sitorus dohot Anggidoli Robert Sitorus dohot Dongan Sahuta JM Siahaan/br Panjaitan (A. Collyn).\nIbaratna manghatai ma sian haha ni simatua, ba di pasahat A. Mangam ma tu hahadoli/anggidoli (Morgan/Tumapak/Robert) laho mangalusi setiap sahorong na mandok hata sigabe-gabe.\nAngka on ma goar ni jambar juhut:\n1. Na marngingi (parsanggulan, ulu, kepala bagian atas, tempat otak);\n2. Osang (kepala bagian bawah, silojaloja tingki marngalungalu);\n3. Aliangaliang (rungkung -somalna diseati do on tingki mangan);\n4. Sombasomba (rusuk depan dipotong melingkar tidak putus, unang maponggol);\n5. Soit (buhubuhu sian pat);\n1. Na marngingi;\n3. Tanggalan (aliangaliang molo pinahan lobu) ;\n5. Sombasomba, (rusuk galapang, i ma sombasomba na gok, rusuk na mardomu di jolo) ;\n6. Buhubuhu (soit molo pinahan lobu) ;\n8. Pohu (tanggotanggo, jagal) .\nMay 13, 2009 by Sampe Sitorus,SE (A. Hitado Managam)\na. Tujung do pe sipasahotan tu na mabalu i, jala ndang adong dope ianggo\n“Boan Na” di goari ma on “Mardalan Na Bolon”.\nb. Molo ama do na monding i, “Tulang na ma mambahen saputna”, somalna tu na mate purpur ima “Ulos Sibolang” boi do nang “Ulos Sirara”.\nc. Hula-hulana ma mambahen tujung ni boru na, na ma balu i ima “Ulos Sibolang”.\nHata ni Tulang ni namonding Pasahat ULOS SAPUT (somalna “Ulos Sirara”):\nBorhat ma ho berengku mandapothon Tuhan Jesus Kristus di surgo hasonangan i. (Laos diampehon ma Ulos Saputi tu na mondingi)\n3. Manjalo haroro ni Bona Tulang, laos disi ma nasida pasahat hata apul-apul.\n4. Manjalo haroro ni Tulang Rorobot, laos disi ma nasida pasahat hata apul-pul.\n5. Dongan Sahuta pasahat hata apul-apul (termasuk ma dison Punguan Parsahutaon)\n6. Dongan Tubu (dohot boru,bere) termasuk ma dison Punguan Parmargaon dohot Parompuon pasahat hata apul-apul\n8. Di pasahat ma tu Huria\n9. Borhat ma tu udean (pemakaman)\n10. Ulaon Ungkap Tujung (dung mulak sian udean)\nDi ho ito. Adat napinungka ni Opmunta siolo-jolo tubu, dung ni ampehon tujung ni namabalu, ingkon ungkapon do muse asa gok ulaon adat i.\nPosted by MauliateMaruliPurba on 15 Juli 2012 in BUDAYA BATAK and tagged UMPASA.\noentoeng sirait berkata:\n25 Mei 2013 pukul 12.18\nmauliate ma amang tu postingan muna on nga boi ahu belajar marumpasa. Gb\n1 Juni 2013 pukul 13.34\nmauliate ma tongtong di hamu naro manilik blog on.ajari hamu ahu amang molo adong do pe angka nahurang manang nasala isi ni blog on.asa anggiat blog on botul botul boi gabe parsiajaranta.horas\nD Hutabarat berkata:\n11 Juni 2013 pukul 11.07\nMauliate ma Lae bah, mantap ma on parsiajaran.\n25 Maret 2015 pukul 22.04\nhorassss asa lam antus iba muse bah ..\nRobinhot Simanjuntak berkata:\nMauliate dihamu namamosting hata umppasa.\nRidwan sinaga berkata:\n11 Juli 2013 pukul 20.57\nMauliate ma amang,adong gabe parsiajaran nami aka naposo.\nPangidoan ku amang bae hamu jo konsep ni akka ulaon lengkap maralus/marsisisean.contoh\nangkup hrapan jaya samosir berkata:\n27 September 2013 pukul 17.09\nmauliate ma amang,anggiat boi hami parsiajari akka hata2 umpasa ni amang i.\n3 Oktober 2013 pukul 14.44\nmaantaapppp lae……mauliate horassssss\n5 November 2013 pukul 18.52\nhoras ma di hamu lae\nchristian silaen berkata:\n6 Desember 2013 pukul 18.50\nhoras tulang ajari au asa boi ahu mangulahon angka ulaon ni adat batak\nsonny sihombing berkata:\n10 Desember 2013 pukul 08.12\nmauliate ma di hamu amang, nga lam mangantusi au di ruhut ni paniseon sian siguriton muna on. Adong nahupatakkas taringot tu na pahutahon boru. didok situa-tua magodang anak pangolihonon, magodang boru pahutaon. sai diparsintado nian asa hot boru i di hutana. alai ndanda ala roha olo do boru i atik na alani aha pei ndang di ingani hutana (diluar konteks namangaranto) gabe marhuta di huta ni hula-hulana. tarsongon on ma rupana : (1) hela sonduhan (2) Boru ampuan (3) Namahiandu (4) Nahinomit (5) Maisolat (6) Boru Nagojong. dohot na asing molo tung adongdope istilah tu boru naso mangingani hutana.\nNahusungkun tu Amang dia do hatorangan ni angka istilah on.\nMauliate Parjolo di hamu.\n7 Februari 2014 pukul 23.04\nMauliate ma di hamu na tongtong paingothon hami akka naposo on tu jujur ni angka ulaon adat di bangso ta. Anggiat ma tutu boi hu i huthothon hami di pargoluon nami siganup ari.\nAlai sattabi di hamu manukkun jo au..\nMolo na lao mamboan sipanganon tu hula-hula alana haccit ro hana di baen iboto na, hera-hera attar songon dia do parpeakni ulaon i? Molo boi sekalian dht angka ulaon na hombar tu ulaon i.. Mauliate ma dipangarade muna.\nsondi putra silalahi berkata:\n17 Juni 2014 pukul 09.36\nMaulite ma tu akka sijolo 2 tubu,\nBoi tong di ajari akka generasi muda,asa malo mar uppasa…khusus di paradatan.Gbu\n17 Juli 2014 pukul 22.02\nPenjelasan yang cukup komplet\n9 Juli 2016 pukul 06.48\nMauliate ma lae dikunjungan munaon.\nSandro Tambunan berkata:\n29 November 2014 pukul 23.48\nai di copy sian blog ni halak do hubereng on….\n9 Juli 2016 pukul 06.50\nIdo lae songon hata huhuasi ni blog on pe lae husurat on disi.mauliate ma dikoreksimu dohot kunjungan mu.\nSumihar Purba berkata:\n23 Januari 2015 pukul 16.32\nPurba Parhorbo do au nomor 17, molo Bapa?\najari jo au mambaen umpasa sian naposo tu dongan na ditikki pesta mangadati.\n1 Februari 2015 pukul 12.14\nMauliate ma tu akka panurat,asa adong parsiajaran akka hita nadi pangarattoan Syaloom……\nInnovation simanjuntak berkata:\n10 Februari 2015 pukul 11.42\nMauilate ni Tuhan nang songoni tu amang nambahen posting ni umpasa dohot marsiajar mandok hata, gbe boi hami akka naposo on marsiajar taringot tu ulaon ni adat dhot umpasa batak, mantap amang, horas\nanggiat lumban tobing berkata:\n13 Februari 2015 pukul 17.56\nMauliate lae di sude nanipatorang muna,alai hami par siajar pulik majolo bahen hamu hata umpasa tu namonding,pangoli anak dohot ulaon adat na asing, mauliate godang dihamu.\nirwanto untung berkata:\n14 Februari 2015 pukul 00.07\nmolo boi kalimat na mandok hata i.bahen hamuna lae asa lebih ok..mauliate.. horas\n9 Juli 2016 pukul 06.45\nMauliate amang di tingki nanaeng ro ni sempathon manurathon.\nroy siregar berkata:\n1 Mei 2015 pukul 01.14\nmauliate ma di sude panorangion i amang.. alai santabi ma jo amang. Hira-hira sian saluhutna angka umpasa na pinasahat diragam ni angka ulaon; hira-hira boha do kajian ilmiah taringot tu sastra batak i? Alana molo pinamanat sian ragam ni angka panurat molo sampiran fungsina holan mendukung tu isi do,, hape molo pinamanat sai songon na adong na naeng pinatolhasna na umbagas situtu asa tolhas laho mangantusi tu maknana marhite sampiran.. Jala sada pergumulan boasa di tingki sinuaeng on hurang diangka pangulahonon na marhadirion na denggan i.. mauliate parjolo amang.\n8 Mei 2015 pukul 12.24\nIsinya lumayan bagus, tetapi redaksinya kurang, tdk ada pargraf, sehingga sudah untuk dibaca.. sebaiknya di edit dulu di word lalu di paste. Textnya yg semua seragam membuat kita susah utk membaca..\n9 Juli 2016 pukul 06.42\nMauliate ma dikoreksi mu amang anggiat ma tamba parbinotoan niba namarblog on.\nlinggom tobing. berkata:\n13 Juni 2015 pukul 23.08\nmauliate, amang Purba di hatorangan mu, sai marlapatan maon tu sundut naumposo , unang mago adat&ruhut ni habatahon i.


Galeri Foto Inggris 5 (September 2017 Sahat tu Februari 2018)\nJAHA DI BAGASAN BAHASA Afrikans Albania Arab Armenia Azerbaijani Basque Batak (Toba) Bislama Bolanda Cheska Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Denmark Farsi Fiji Galicia Georgia Heber Indonesia Inggris Italia Jepang Jerman Katalan Kinyarwanda Kirghiz Korea Kreol Haiti Kroasia Lingala Lituavi Magyar Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rumania Rusia Serbia Serbia (Romawi) Shona Slovak Sloven Spanyol Suomi Swahili Swedia Tahiti Tankarana Telugu Thai Turki Ukraina Valencia Yoruba Yunani\nSian galeri foto on, taboto ma perkembangan pembangunan kantor cabang Sitindangi Ni Jahowa di Inggris sian bulan September 2017 sahat tu bulan Februari 2018.\nOn ma gombar ni kantor cabang Inggris di Chelmsford.\nBangunan Produksi na di Utara\nBangunan Produksi na di Selatan\n6 September 2017—Inganan C\nDua anggota tim eksterior paturehon simin naung dibahen tu batu bata. On ma na lao dipakke asa boi lokkot tu kerangka bosi, jala dipasang ma i tu dinding baja.\n20 September 2017—Inganan D\nSahalak anggota tim arsitektur mambahen tanda didia do annon dibahen dinding ni apartemen. Dipakke ibana do laser na di tripod dohot tongkat pengukur. Di bagian pudi, i ma Inganan F. Dikarejohon dope bagian dalamna.\n27 September 2017—Inganan F\nSahalak borua manemprothon aek tu dinding naung diplester, dung i dirapihon ma i. Asa hemat aek, dibuat Departemen Finishing ma aek na sian pengatur kelembapan, jala dipangke ma i laho dicampurhon tu plester ni dinding dohot atap.\n3 Oktober 2017—Kantor Cabang\nDi luar ni Inganan E, angka kontraktor mangaspal dalan disi.\n10 Oktober 2017—Inganan F\nSahalak baoa na marumur 71 taon mambahen dinding luar ni Inganan F. Sian mula ni proyek on, adong lobi sian 100 Sitindangi na marumur lobi sian 70 taon rade mangurupi.\n16 November 2017—Angka Inganan\nOn ma angka inganan molo tabereng sian arah barat. Naeng dibahen do angka tanaman di sude atap ni inganan on. Dung sae dilapis, dipasang penyerap aek dohot saluran aekna, baru ma disuan boni ni angka tanaman. Marlaba do on tu angka binatang na adong disi, boi manghemat energi, jala asa ndang banjir. Di bagian jolo, disi ma annon dibahen fondasi ni inganan A dohot fondasi ni kantor.\n21 November 2017—Inganan F\nDua halak parkarejo mamasang kosen pintu na sian bosi di pintu masuk apartemen. Nunga dicat hian kosen dohot pintuna i jala nunga dibahen engselna dohot kuncina, jadi mura ma i tingki dipasang.\n28 November 2017—Kantor\nTingki botari, angka kontraktor mamasang fondasi ni Kantor. Gombar na di tonga i, dipamasuk angka kontraktor ma baja tu lubang na bagasna hira-hira 20 meter dung i diisi ma i dohot simin. Bangunan na di pudi, i ma inganan B.\n5 Desember 2017—Inganan E\nSahalak parkarejo mamasang inganan ni pipa saluran aek las di atap ni inganan parkir. Atapna i dilapisi plafon asa unang ngali lante na di tingkat dua.\n8 Desember 2017—Inganan F\nSahalak anggota tim finishing mangamplas dinding naung diplester asa boi annon dibahen lapisna. Adong lubang di alat pengamplas i na boi menyedot debu sian dinding i.\n21 Desember 2017—Kantor Cabang\nDua halak parkarejo mangkarejoi dalan. Ditutung nasida ma cetakan na adong di siminna i mamangke api sian gas, jala dibahen ma rongga-rongga asa tubu duhut-duhut disi. On boi mambahen asa ndang adong banjir.\n26 Desember 2017—Inganan F\nDua parkarejo manemprothon cat laho melapisi dapur ni apartemen.\n28 Desember 2017—Inganan F\nTim perancah mambongkar angka perancah laho mamasang balkon. Pipa na merah i dipangke laho pamasukkon udara hangat tu ruangan. Asa tingki musim dingin hatop koring lante naung disimin, dohot dinding naung diplester jala naung dicat.\n16 Januari 2018—Inganan F\nSahalak anggota tim finishing pakaluarhon udara na adong dope di lapisan dinding i. Godang do guna ni lapisan on jala tahan lama. Di pudi i, angka anggota na asing mangecat dinding jala mamasang lapisan dindingna.\n27 Januari 2018—Inganan E\nAngka parkarejo mambahen rapat andorang so mangulahon karejona. Sahalak na manguluhon parkarejo paingothon taringot keamanan do na umringkot. Jala dipaboa ibana ma angka situasi na porlu diparrohahon asa unang gabe bahaya. Angka parkarejo sian marragam departemen rade do lembur laho paiashon inganan F dohot humaliangna andorang so dipangke.\n1 Februari 2018—Inganan F\nAngka kontraktor mamangke alat berat laho mamasang balkon di inganan F. Marasing-asing do dibahen warna ni balkon i asa mura ditanda bangunanna. Jala tingki musim gugur gabe bagak ma idaon ala sarupa warnana tu angka daun na disi. Di pudi i, dibungka ma palastik na dibahen di inganan E asa boi dibongkar perancahna.\n3 Februari 2018—Angka Inganan\nDung sae karejo, sahalak baoa dohot istrina papindahon angka barang ni nasida tu inganan F naung sae dikarejohon. Ala dibahen do jabu sementara disi, gabe ndang godang biaya dipangke laho pinda dohot manewa jala parkarejo i pe denggan ma karejo.\n12 Februari 2018—Inganan A\nAngka kontraktor mangusehon simin tu inganan parkir tingki borngin. Na di pudi, i ma inganan B.\n15 Februari 2018—Inganan E\nSahalak baoa dohot istrina mamotong meja dapur mamangke gergaji bulat naung dipasang alat penyedot. Di dapur do dipotong meja i asa mura dipindahon jala dipasang.\nAha do na Diulahon di Kantor Cabang ni Sitindangi ni Jahowa?\nTamu boi ro laho mardalani tu sada sian kantor cabang nami.Ro ma hamu tu cabang nami!\nBagihon Bagihon Galeri Foto Inggris 5 (September 2017 Sahat tu Februari 2018)\nGaleri Foto Inggris 4 (Maret Sahat tu Agustus 2017)\n“Akka Borua na Dohot tu Proyek Pembangunan”\nMangalinggomi Akka Binatang Liar di Chelmsford


PANGUNGKAPON 5:11-14 - Official Site Of Huria Kristen Indonesia\n02/09/2017 - Leave a Comment\nPUJIAN, HASANGAPON, HAMULIAON DOHOT HUASO DI ANAK NI DEBATA\nNungga gabe kewajiban di hita halak naporea laho mamuji pasangapTuhan i. Kewajibanon boi antusantan molo nungga tarajumi songon dia panghongkopon ni Tuhan i di hita jolma pardosaon. Boi dohonon ndang adong be argatta hinorhon ni dosa pangalahonta dingoluon. Jambar hamatean salelengnilelengna nama jambarta molo dang diungkap Tuhan i pintu ni rohanNa laho manjanghon hita sude pardosaon dibagasan asi ni rohaNa. Alai saleleng so adong pengakuan ni jolmai taringot tu pambahenan ni Debata dingoluna tung mansai bangkol situtu do jolma i laho mamuji pasangap Tuhan i, asa sasintongna ndang paksaan na mamuji Tuhan i, ai parbue ni haporseaon doi na dipapatar marhite pamujion di Tuhan Jesus. Ndang adong na asing sipujion diportibion asing so sian Tuhan Jesus, ala ni ido asa di arahon jala diajarhon turpuktaon do hita mamuji pasangap Tuhan Jesus i, ai holan ibana do na boi paluahon hita.\nPangungkaponon ma sada bukku sian Bibel nabadia na disurathon sian pengalaman rohani ni si Johannes di palau patmos. Dilatarbelakangi pemaksaan panggomgomi do hatihai, ima kaisar Domitianus asa ibana sombaon jala pujion ni saluhut jolma hatiha i manang istilah kaisar adalah Tuhan (latin. Dominus Et Dues Noster), jala ganup halak naso olo manomba jala mamuji ibana ingkon pamateonna. Jala kaisar on do mamarentahon asa di buang si Johannes tu pulau Patmos. Dihirim kaisar i do asa unang boi si Johannes mamuji pasangap Tuhan i, jala asa mate di pulau Patmos ibana, alai balik do sasude nai, justru disi do si Johannes mandapot parniidaan taringot tu huaso, hasangapon hamuliaon dohot habangsa ni Tuhan i. Diparniidaan ni si Johannes di ondolhon asa holan tu Tuhan Jesus do pujian, hasangapon, hamuliaon dohot huaso. Asa nang kaisar pe dang tuk laho paluahon jolma i sian saluhut angka hamaolon dahot sian angka huaso ni dosa i, holan Jesus do na boi paluahon dohot mambuka bukku na dimaterarihonnai.\nMarhite saluhutnaon do Jesus gabe titik sentral pamujionta, jala boasa pujian, hasangapon, hamuliaon dohot huaso di Jesus i? sian turpuktaon ingkon jumolo do antusanta sian mulai ayat parjolo sahat tu turpuktaon asa boi alusanta sungkun-sungkun on. Parniidaan ni si Johanes patoranghon huaso dohot hagogoon ni Jesus na holan Ibana na boi mangungkap materai kitab gulungan i. Asa hinorhon ni on do, Jesus gabe titik sentral pamujion dihita na porsea di ibana. Dung diungkap Tuhan Jesus bukku i, gabe marsomba jala marende ma angka sinta i mangendehon ende na imbaru. Ende na imbaru on patut pasahathon tu Jesus ala Ibana do sipalua i, ibana palua portibion dohot saluhut angka na mardosa. Ende na imbaru ndada holan ende sambing alai sekaligus do i pengakuan dahot hahormaton maradophon huaso ni Jesus di portibion dohot di banua ginjang. Ende pujian on ndada ro holan sian banua harajaon ni Tuhan i, alai ro sian sude nasa na adong di banua ginjang, diportibion, ditoru ni tano, di laut dohot di sude na adong dibagasanna. Sude nasa na manggulmit ditano on manghatindanghon Jesus Sipalua jala panggomgom tano on, ibana sipujion (bnd. Filipi 2 :10).\nDungkon madabu jolma na parjolo i tu dosa, sibolis do gabe pangarajai di portibion, ndang adong na boi padenggan hubungan ni jolma i dohot Debata. Na marlapatan doi, sude nasa na mangolu di portibion mangolu di parngoluon na so manontu, ndang adong be jaminan dahot pangkirimon na dumenggan tujoloanon hirimonna. Alai mauliate ma di Tuhan i, naung manuru anakNa na sasada i laho paulihon pardomuan ni jolma i dohot Debata. Holan ibana do napatut, jala na boi palua jolma i jala nungga di papatar Jesus hamonanganna marhite mudarna na durus di hau golgata. Ndang adong na asing na lobi gumogo sian Jesus i. Hal ini berarti jelaslah bahwa Yesus Kristus kini memegang kendali atas sejarah dunia dan umat manusia, bukan iblis. Tidak heran jika kemudian keduapuluh empat tua-tua dan empat makhluk, bahkan seluruh malaikat surga menyanyikan pujian bagi Kristus (ayat, 11-14). Jika kebenaran itu yang kita pegang, maka melalui nyanyian pujian semua makhluk, kita diingatkan untuk memusatkan diri pada pujian dan penyembahan, terus beriman kepada Kristus, bukan kepada yang lain yang ada didunia ini. Na marlapatan doi Jesus do na maniop saluhut portibion dohot sude jolma ndang ibolis. Ala ni i molo tung pe mamboan boban na borat hita dingoluon ala ni angka sitaonon dohot parungkilon na rogom dingolunta, ta adopi ma dibagasan pangkirimon mardongan Jesus i. Gabe lam margogo ma hita jala lam togu haporseaonta ala hamonangan ni Jesus i, ai tung mamparkorhon do i dihita namanghaporseai Ibana. Ala ni i, unang be hita tarela dibahen sibolis i jala unang tatinggalhon Jesus Sipalua i. Holan tu Jesus naung monang i do hita boi mameakkon pangkirimon dohot jaminan masa depanta. (MBW)\nPrevious Article PSALMEN 150:1-6\nNext Article Pdt. Mangaradja Hezekiel Manullang, “Mengembalikan Piagam Penghargaan kepada Pucuk Pimpinan HKI”


SALA BOAN | Bakti J Situmorang\nDi sada huta panombangan, adong ma sahalak Guru Huria angkatan huhut mangajari disada singkola S.D. Ibana do marjamita dohot maragenda di ari minggu i. Nunga dapot manogot ni ari minggu, alai disorohon ibana do lao minum kopi tu lapo. Lalap ma ibana disi marnonang, gabe mulak ma jam 9.30 tu jabu. Hape jam 10.30 do masuk acara minggu.\nHatop dihobasi ibana ma marpakean, humalaput ma ibana mamboan agenda, bibel, almanak, buku Ende dohot buku tingting. Sahat di gareja nunga torop na ro parminggu. Dipeakhon ibana ma tu langgatan agenda i dohot bibel.\nNdang pola dihobasi ibana be agenda i, ai nunga somal i niulahon ganup minggu ninna rohana dibagasan. Mangkuling ma lonceng masuk, unduk be ma martangiang dungi marende. Dung marende dua ayat, hehe ma ibana mandapothon langgatan. Tohom do langkana jala martangiang ma ibana laho mangungkap agenda i. Hape songgot ma rohana. Dung dibuka ibana agenda i, dibereng ma peta ni Australia. Dibalik muse dapot peta ni Amerika.\nBah! Nga susa ninna rohana, ai ATLAS do diboan ibana tu Gareja ndang agenda. Ala mirip do lampak ni agenda dohot Atlas i rap birong. Sarupa muse do bentukna dohot balgana.\nAla na humalaput i do ibana, ndang pola be dipareso suratna i. Ai tangkas do nian tarsurat disi ATLAS.\nLaho habis ma ayat tolu diendehon parminggu. Ndang tardok be manang aha, dihosing ma mandompakhon natorop. Dibuka amanta i ma peta ni Asia. Diarmis-armis ma isi ni agenda, dipandok ma sign roha-rohana.\nMarnasib ma ibana dohonon. Ai sahat tu na sidung acara minggu ndang diboto natorop Atlas do dipaunghap-unghap amanta Guru i dijolo.\nHamu dongan panjaha, nda denggan do manat jala tangkas pangaradeon nang pe naung somal ulaon i niulahon? Boi do masa i, nang diparjamitaon. Ala repot ni ulaon, ndang pola be tangkas dirade jamita. Holan jamita na niramu-ramuan nama sipata jamita i. Hape angka halak na mauas male do rajumanta angka na ro i tu Gareja.\nSp Imm No 8/ VI/1982; p. 20-1\nPosted in illustratoR, rohaniman on October 8, 2008 by baktijsitumorang. 1 Comment\n← RADIO DUGUL ? – UBATI\nCUM Maduma Akan Selenggarakan RAT →\nMansai denggan ma antong turi-turian muna i, on ma sada barita mardongan poda asa tontong hita manat dinamangulahon nasa ulaonta, Gabe ma jala horas.


Kebaktian ni Sitindangi Ni Jahowa najolo di Mexico city\nDIBUAT SIAN ARSIPTA\n”Andigan do Muse Hita Kebaktian?”\nSADA kota na ribur do Mexico City. Di bulan November 1932 lobi sian sajuta halak na maringanan disi. Pigapiga minggu na salpu dipasang ma lampu lalu lintas na parjolo sahali. Asing ni i, adong do na mambahen las roha ni angka halak. Nunga rade angka wartawan paimahon tamu istimewa di stasiun kereta api. Ise ma i? Si Joseph F. Rutherford, presiden Lembaga Menara Pengawal. Sitindangi Ni Jahowa na maringanan disi pe dohot do paimahon donganta si Rutherford, na ro tu kebaktian sitolu ari.\nThe Golden Age paboahon, ”Tontu sai na ingoton do kebaktian on, sada acara na mansai ringkot,” laho mamaritahon hasintongan di Meksiko. Ndang pola balga kebaktian on ala holan 150 halak do na ro. Alai, boasa on ringkot?\nAndorang so dibahen kebaktian on, ndang godang dope halak na manangihon hasintongan di Meksiko. Dung taon 1919, hea do dibahen kebaktian na gelleng. Alai dungkon taon i lam otik do huria disi. Tingki dibungka kantor cabang di Mexico City taon 1929, gabe lam maju ma ulaon marbarita na uli disi. Alai, adong dope ambatambatna. Dilehon organisasi ma tudutudu tu kolportir (goar ni perintis di tingki i), asa unang martigatiga tingki marbarita na uli. Alai, sogo do roha ni sahalak perintis alani i, jala gabe ditadingkon ibana ma hasintongan. Dung i, dibahen ibana ma sada punguan parsiajar Bibelna sandiri. Jala di tingki i, sahalak pengawas kantor cabang ingkon diganti ala mangulahon na sala. Ringkot do dipatogu angka Sitindangi disi.\nDipatogu donganta si Rutherford ma angka donganta i, marhite dua jamita dohot lima buku. Disarhon do muse kebaktian i marhite radio. On ma na parjolo sahali angka dongan mamangke radio laho marbarita na uli di sude luat Meksiko. Dung sae kebaktian i, dipillit ma pengawas kantor cabang na baru. Saonari, marhiras ni roha do angka Sitindangi na disi laho marbarita na uli. Jala las do roha ni Jahowa mangida i.\nKebaktian di Mexico City taon 1941\nTaon 1933, dibahen ma dua kebaktian di Meksiko, sada di Veracruz jala sada nai di Mexico City. Marsitutu do angka donganta laho marbarita na uli, jala denggan do hasilna. Umpamana, taon 1931 holan 82 halak do penyiar disi. Alai, taon 1941 tamba ma gabe sampulu hali lompit! Hirahira 1.000 halak ma na ro tu kebaktian di Mexico City di taon i.\n”KAMPANYE DI DALAN”\nTaon 1943 dibahen Sitindangi ma kampanye kebaktian ”Bangso na Dipalua” na laho dibahen di 12 kota di Meksiko. * (Ida surat na di toru.) Dipangke nasida do plangkat na marlapis laho kampanye. Digantung ma plangkat i di jolo dohot di tanggurung ni nasida. Nunga dipangke Sitindangi cara on laho kampanye kebaktian sian taon 1936.\nSada potongan ni majalah taon 1944, patuduhon kampanye ni angka donganta mamangke plangkat na marlapis di Mexico City\nMarhasil do kampanye mamangke plangkat na marlapis di Mexico City. Koran La Nación paboahon, ”Ari na parjolo, digokkon nasida do godang halak asa ro. Ari na mangihut, gabe ndang siat be inganan i.” Sogo do roha ni Gareja Katolik ala marhasil ulaon on. Alai, ndang mabiar angka donganta. Tongtong do diulahon nasida kampanye kebaktian on. Artikel na asing sian koran La Nación paboahon, ”Sude do halak na di kota i mangida nasida.” Didok disi, nunga gabe iklan na ’mardalan’ be angka Sitindangi. Dibahen do muse di artikel i poto ni angka dongan na kampanye di angka dalan di Mexico City. Jala on ma hatorangan na di poto i, ”Kampanye di dalan”.\nPODOMAN NA ”UMLAMBOK JALA UMLAS SIAN LANTE”\nDi taon i, marsitutu do angka Sitindangi asa boi ro tu pigapiga kebaktian di Meksiko. Godangan angka donganta ro sian huta na pinjil, na dao sian pasar manang stasiun kereta api. Sada huria manurat, ”Holan telegram do na boi sahat tuson.” Angka na ro sian negara na asing, ingkon marhalode manang mardalan pat saleleng pigapiga ari asa sahat tu stasiun kereta api tu inganan kebaktian.\nGodangan angka Sitindangi na tading disi pogos do, jala ingkon marungkil do nasida asa boi ro. Dung sahat di kebaktian, marborngin di jabu ni angka dongan do nasida. Na asing, marborngin di Bale Harajaon. Hea do 90 halak angka donganta marborngin di kantor cabang. Dibahen ma kardus ni buku gabe podoman ni nasida. Buku Yearbook paboahon, mandok mauliate do angka donganta ala boi modom di ”podoman na umlambok jala umlas sian lante”.\nNang pe godang na diulahon nasida asa boi ro tu kebaktian on, las do roha ni nasida rap marpungu dohot angka dongan na asing. Suang songon i nang pangargaion ni lobi sian 850.000 angka donganta di Meksiko saonari. * (Ida surat na di toru.) Laporan di buku Yearbook 1949 paboahon, nang pe godang ambatambat na diadopi nasida laho ro tu kebaktian i, alai tongtong do marhiras ni roha nasida manomba Jahowa. Molo adong kebaktian ”sai di hatai nasida do taringot kebaktian i, nang pe nunga salpu”. Sai disungkun angka donganta do, ”Andigan do Muse Hita Kebaktian?”—Dibuat Sian Arsipta di Amerika Tengah.\n^ par. 9 Mangihuthon buku Yearbook 1944, gabe ”tarbarita ma Sitindangi Ni Jahowa di Meksiko alani kebaktian on”.\n^ par. 14 Di Meksiko, 2.262.646 halak ma na ro tu Borngin Parningotan taon 2016.\nText Sipilliton unduhan buku digital JOUJOU PABOAHON—EDISI SIPARSIAJARAN Agustus 2017


Lirik Lagu Tung Ilukki Ma Ito | Buku Sekolah\nLirik Lagu Tung Ilukki Ma Ito. D a molo hu dok do hasian. Tung iluki ma ito na paboa hon lungun ni roha ki dang tardok ahu hasian dang tardok au be manang aha tu ho ai nungga tung hans it magopu nang roha ki ala so a dong dalanku pasonangkon ho ai nungga. Hape holan nipi sambing do i. Denggan do nia ito hita na mamukkah padan denggan ma nia molo tung ikkon sirang unang pola be hita mardongan.\nLirik Lagu Ilukki Ma Paboahon From hitabatak.com\nSoal satuan berat kelas 4 beserta jawabannya Soal power point pilihan ganda Soal pas prakarya kelas 9 semester 1 Soal pas ipa kelas 7 dan kunci jawaban\nc d tung iluki ma ito am g d na paboahon lungun ni rohaki. Patamba arsak nama i hasian. Sipata do ito masihol au tu ho. Tung iluki ma ito na paboa hon lungun ni roha ki dang tardok ahu hasian dang tardok au be manang aha tu ho ai nungga tung hans it magopu nang roha ki ala so a dong dalanku pasonangkon ho ai nungga. Dang tardokkon ahu be mangalusi hatami. Denggan do nia ito hita na mamukkah padan denggan ma nia molo tung ikkon sirang unang pola be hita mardongan.\nNasonang au dohot ho ito.\nG hassit do ito d mura dang taralusi au d a maol pe dang tardokkon au d a ala ni si taonon ki. Di tonga borgin i tarsunggul au ito. Nang pe nunga tung leleng. C d dang tardok ahu hasian am g d. Lirik lagu ilukki ma paboahon dan artinya. 1 kumpulan chord kunci gitar lagu batak terbaru & terpopuler.\nLirik dan chord gitar lagu ilukki ma paboahon. Beha roham ito alusi ma au. Dang tardokkon ahu be mangalusi hatami. Sesuai dengan judul kali ini saya share lirik dan kunci gitar lagu batak ilukki ma. Back to molo hudok do hasian.\nSesuai dengan judul, kali ini saya share lirik dan kunci gitar lagu batak ilukki ma paboahon. Tung ias do rohakki na mardongan dohot ho. Sipata do ito taringot au tu ho. Sipata do ito masihol au tu ho. Denggan do nia ito hita na mamukkah padan denggan ma nia molo tung ikkon sirang unang pola be hita mardongan.\nDang taralusi ahu ito dang tardokkon ahu be mangalusi hatami patamba. Dang tardok au be manang aha tuho g d g. Dang tardok au be manang aha tu ho ai nunga tung hansit. Naso holong be rohangki marnida ho Berikut ini lirik dan chord lagu asa sombu roham dari nabasa trio.\nPatamba arsak nama i hasian. Molo ho dok do hasian. Ala so adong dalanku pasonangkon ho intro. Gabe sai marsak au marningot i sude. Lirik lagu ilukki ma paboahon.\nDang tardokkon ahu be mangalusi hatami. Patamba arsak nama i hasian. G holong ni rohakki am arop ni rohakki em d tu ho ito da hasian c d g bm em hape tung ikkon magopo c d g di sirpang parsirangani. G hassit do ito d mura dang taralusi au d a maol pe dang tardokkon au d a ala ni si taonon ki. Dec 17, 2018 kunci gitar.\nDapatkan lirik lagu lain oleh omega trio di kapanlagi.com. Tung ido ito nasai solot dirohakki c dm umbahen na sippe ahu toho g c…. Patamba arsak nama i hasian. Lirik lagu ilukki ma paboahon. Tung ido ito nasai solot dirohangki.\nTung ilukki ma ito na paboahon lunguni rohakki dang tardok au hasian dang tardok au be manang aha tu ho. Patamba arsak nama i hasian. Ala i soadong dalanku pasonangkon ho. Dang tardokkon ahu be mangalusi hatami. Di tonga borgin i tarsunggul au ito.\nTung ilukki ma ito na paboahon lungun ni rohakki dang tardok ahu hasian dang tardok ahu be manang aha tuho ai nungnga tung hassit magopu nang rohakki ala so adong dalanku pasonangkon ho. Sai hubereng tu siamun sai hubereng tu hambirang. Beha roham ito alusi ma au. Sipata do ito masihol au tu ho. Dang tardok au be manang aha tu ho ai nunga tung hansit.\nYuk mainkan gitarmu dan selamat bernyanyi. Sesuai dengan judul, kali ini saya share lirik dan kunci gitar lagu batak ilukki ma paboahon. Tung ilukki nama ito… hata parpudi sian au reff: Dec 17, 2018 kunci gitar. G hassit do ito d mura dang taralusi au d a maol pe dang tardokkon au d a ala ni si taonon ki.\nBack to molo hudok do hasian. Dang taralusi ahu ito dang tardokkon ahu be mangalusi hatami patamba. Dang tardokkon ahu be mangalusi hatami. Manccai las do rohakki dung pajumpang dohot ho. Kunci gitar ilukki ma paboahon.\nDang tardokkon ahu be mangalusi hatami. Denggan do nia ito hita na mamukkah padan denggan ma nia molo tung ikkon sirang unang pola be hita mardongan. Sai hubereng tu siamun sai hubereng tu hambirang. Tung ido ito nasai solot dirohangki. Lirik dan chord gitar lagu ilukki ma paboahon.\nNaso holong be rohangki marnida ho Dang tardokkon ahu be mangalusi hatami. Umbahen na sip pe au tu ho. Ala i boasa ma ito gabe lupahononmu au. Patamba arsak nama i hasian.\nMolo ho dok do hasian. Umbahen na sip pe au tu ho. Dapatkan lirik lagu lain oleh omega trio di kapanlagi.com. Tung ido ito nasai solot dirohakki c dm umbahen na sippe ahu toho g c…. Dang taralusi au ito dang tardok au be mangalusi hata mi patamba arsak nama i ha sia.\nTung ido ito nasai solot dirohakki c dm umbahen na sippe ahu toho g c…. Sesuai dengan judul, kali ini saya share lirik dan kunci gitar lagu batak ilukki ma paboahon. Lirik lagu ilukki ma paboahon dan artinya. D a molo hu dok do hasian. Berikut ini lirik dan chord lagu asa sombu roham dari nabasa trio.\nTung ido ito nasai solot dirohangki. 1 kumpulan chord kunci gitar lagu batak terbaru & terpopuler. Selamat datang di blog chordnet.com. Lirik lagu ilukki ma paboahon hitabatak com. Back to molo hudok do hasian.\nTung ilukki ma ito na paboahon lunguni rohakki dang tardok au hasian dang tardok au be manang aha tu ho. Dang tardok au be manang aha tu ho ai nunga tung hansit. Dang taralusi ahu ito dang tardokkon ahu be mangalusi hatami patamba. Molo hu dok do hasian naso holong be rohakki marnida ho manang boha tadikkononmu do au hape rohakki sai tu ho hasian tung i do ito na sai solot dirohaki umbahen. Sesuai dengan judul kali ini saya share lirik dan kunci gitar lagu batak ilukki ma.\nDang hu alusi hatami [reff:] f em dm.tung ilukkima ito na paboahon c g lungun ni rohakki f em.dang tardok ahu hasian dm c g dang tardok ahu be manang aha tuho Naso holong be rohangki marnida ho Lirik lagu ilukki ma paboahon dan artinya. Tung iluki ma ito am g na paboahon lungun ni rohaki f g. Dapatkan lirik lagu lain oleh omega trio di kapanlagi.com.\nDec 17, 2018 kunci gitar. Sipata do ito masihol au tu ho. Lirik dan chord gitar lagu ilukki ma paboahon. Lirik lagu ilukki ma paboahon hitabatak com. Nang pe hudok alus ni sukkun sukkun mi.\nIf you find this site serviceableness, please support us by sharing this posts to your preference social media accounts like Facebook, Instagram and so on or you can also bookmark this blog page with the title lirik lagu tung ilukki ma ito by using Ctrl + D for devices a laptop with a Windows operating system or Command + D for laptops with an Apple operating system. If you use a smartphone, you can also use the drawer menu of the browser you are using. Whether it’s a Windows, Mac, iOS or Android operating system, you will still be able to bookmark this website.\n«« Harga Koin No Cash Value Amazon Indonesia\nKriteria Lomba Memasak »»